**Lordi** [lordi] on suomalainen, englanninkielistä musiikkia esittävä hard rock- ja heavy metal -yhtye, joka tunnetaan hirviöteemaisista esiintymisasuistaan sekä pyrotekniikkaa ja kauhuelementtejä hyödyntävistä konserteistaan ja musiikkivideoistaan. Yhtye sai alkunsa vuonna 1992 ja on toiminut aktiivisesti vuodesta 1996 lähtien. Yhtyeen kokoonpano on vuosien aikana kokenut muutoksia, ja Lordissa vaikuttaa enää vain yksi alkuperäisjäsen, laulaja Mr. Lordi.

Lordi nousi julkisuuteen vuonna 2002 "Would You Love a Monsterman?" -hittisinglellään. Samana vuonna julkaistusta esikoisalbumistaan lähtien Lordi on esiintynyt aktiivisesti ympäri maailmaa. Yhtye teki historiaa vuonna 2006 voittamalla Eurovision laulukilpailun ensimmäisenä hard rock -yhtyeenä, ensimmäisenä Suomen edustajana ja siihen mennessä kaikkien aikojen korkeimmalla pistemäärällä. Voittonsa myötä yhtye sai tunnustusta kotimaassaan.

Yhtyeen kolme ensimmäistä albumia ovat myyneet platinaa, joista kaksi myös multiplatinaa. Lordi julkaisi kahdeksannentoista albuminsa *Screem Writers Guild* 31. maaliskuuta 2023. Yhtyeestä julkaistiin 13. syyskuuta 2022 kirja *Lordiary*, jonka on kirjoittanut Maria Jyrkäs.

Lordiin suhtaudutaan eri maissa eri tavalla. Saksassa Lordista on otettu kuvia pornolehtiin, ja Ruotsissa Lordia on pyydetty television lastenohjelmiin. Mr. Lordin mukaan moni suomalainen pitää yhtyettä vitsinä.

Historia
--------

### Alkuvaiheet (1992–2002)

Lordi sai alkunsa 1990-luvun alussa rovaniemeläisen Tomi Putaansuun opiskeluaikaisena sooloprojektina. Taiteilijanimi *Lordi* oli Putaansuun lempinimi, jonka hän sai ystävänsä Pete Riskin äidiltä. Syynä lempinimeen oli Putaansuun pukeutumisessaan käyttämä suuri määrä nahkaa ja koruja, sekä sotkuinen asuminen. Musiikillisina vaikutteina oli hänen ihailemansa Kiss, Pantera ja White Zombie -yhtyeet. Putaansuu käytti rumpukoneita ja syntetisaattoreja ja sävelsi monimutkaista musiikkia, jossa kappaleet olivat moniosaisia ja sisälsivät temponvaihteluja. Hän soitti kitarasooloja lukuun ottamatta kaiken itse. Ensimmäinen mukana ollut muusikko oli Sami "Voodoo" Virtanen, jonka Putaansuu laskee Lordin ensimmäiseksi jäseneksi.

Lordin ensimmäinen demonauha *Napalm Market* valmistui vuonna 1993. Putaansuu lähetti sitä musiikkilehtiin, mutta arvosteluja ei julkaistu. Putaansuu jatkoi musiikin tekemistä ja lähestyi seuraavaksi levy-yhtiöitä, mutta kotona nauhoitetut Lordi-demot eivät herättäneet niiden kiinnostusta.

Vuonna 1995 Putaansuu kuvasi oppilaitoksessaan Lordin kappaleelle "Inferno" musiikkivideon, jonka hän palautti lopputyönään. Musiikkivideo oli kauhuteemainen, mutta Lordi ei esiintynyt vielä hirviönä. Videolla esiintyvät ystävänsä Putaansuu oli maskeerannut hirviöiksi. Valmista teosta katsoessaan Putaansuulle heräsi ajatus hirviöasuja käyttävästä rockyhtyeestä, sillä sivuroolien hirviöt näyttivät hänen mielestään paremmalta kuin hän itse. "Infernosta" tuli ensimmäinen julkaistu Lordi-kappale, kun Rovaniemen kaupungin nuorisotoimi otti sen mukaan *Rockmurskaa*-nimiselle kokoelmalevylle vuonna 1995.

Putaansuu perusti suurena Kiss-fanina Kiss Army Finland -nimisen faniklubin. Se järjesti vuonna 1996 faniristeilyn Tukholmaan, jonne alkuperäiseen kokoonpanoon palannut Kiss saapui esiintymään ensimmäistä kertaa 13 vuoteen mustavalkoisissa kasvomeikeissä. Tuo risteily oli merkittävä Lordin historian kannalta, koska siellä kaikki Lordin ensimmäisen kokonaisen kokoonpanon jäsenet tapasivat ensi kertaa.

#### Ensimmäinen kokoonpano ja levytys (1997–2002)

Vuonna 1997 Putaansuu muutti Helsinkiin. Hän halusi Lordista oikean yhtyeen ja uskoi löytävänsä siihen pääkaupungista paremmat mahdollisuudet. Hän pyyteli tuntemiaan muusikoita projektiin mukaan ja saman vuoden kesään mennessä Lordin ensimmäinen kokoonpano oli muotoutunut. Siihen kuuluivat Tomi "Mr. Lordi" Putaansuu (laulu), Jussi "Amen" Sydänmaa (kitara), Sami "G-Stealer" Keinänen (basso) ja Erna "Enary" Siikavirta (koskettimet). Rumpalia ei ollut, sillä Putaansuu halusi yhä käyttää rumpukonetta. Kaikille jäsenille suunniteltiin hirviöhahmot, joille Putaansuu valmisti esiintymisasut.

Yhtye anoi rahaa Esittävän säveltaiteen edistämiskeskukselta ja lähti studioon nauhoittamaan ensimmäistä albumiaan. Tuki kuitenkin loppui ennen kuin albumi oli valmis ja yhtyeen täytyi siirtyä treenikämpälleen jatkamaan nauhoituksia. Albumi äänitettiin vielä lähes kokonaan uudelleen ennen kuin *Bend Over and Pray the Lord* oli lopulta valmis vuonna 1999. Koska tukirahat oli käytetty, yhtyeelle ei ollut varaa julkaista albumia itse, kuten he olivat alun perin suunnitelleet. Lordi joutui etsimään levy-yhtiön ja lopulta he saivat Putaansuun kontaktien kautta yhteyden Ari Tiaiseen, joka omisti levy-yhtiön nimeltään Levy-yhtiö. Tiainen innostui Lordista ja ryhtyi heidän managerikseen suositellen Anaconda Recordsia heidän albuminsa julkaisijaksi. Julkaisusopimus tehtiin, mutta Anaconda Records ajautui konkurssiin hieman ennen albumin julkaisupäivää. Albumi jäi lopulta kokonaan julkaisematta ja sovittu levynjulkaisukeikka vuoden 1999 lopussa soittamatta. Lordi ei esiintynyt kertaakaan alkuperäisessä kokoonpanossaan, sillä saman vuoden aikana basisti Sami Keinänen erosi yhtyeestä töidensä vuoksi. Hänet korvasi julkaisematta jääneellä albumilla taustalauloja laulanut Sami Wolking, joka oli Putaansuun vanhoja tuttuja Kiss Army Finlandista. Wolkingista tehtiin Magnum-niminen kyborgi. Samana vuonna Lordin kokoonpano täydentyi rumpalilla Sampsa Astalan liityttyä yhtyeeseen. Hän peri Keinäsen käyttämän G-Stealer -asun, josta Putaansuu muokkasi entistä rajumman näköisen. Hahmon nimeksi vaihdettiin maskin näyttävän purukaluston mukaan Kita.

Manageri Ari Tiainen neuvoi Lordia tekemään musiikistaan kuuntelijaystävällisempää ja kertosäepainotteisempaa, mikä sopi myös Putaansuulle. Tiaisen Levy-yhtiön resurssit eivät kuitenkaan riittäneet Lordin markkinoimiseen, ja Tiainen alkoi etsiä yhtyeelle levysopimusta muualta. Useiden epäonnistuneiden yrityksien eri levy-yhtiöiden kanssa, sopimus saatiin lopulta allekirjoitettua BMG Finlandin kanssa vuonna 2002, kun levy-yhtiön tuotantopäällikkö Asko Kallonen tapasi Lordin.

### Debyyttialbumi Get Heavy ja läpimurto (2002–2003)

Lordi Ruisrockissa kesällä 2003.
Heinäkuussa 2002 BMG julkaisi Lordin ensimmäisen singlen *Would You Love a Monsterman?*, jolle kuvattiin myös musiikkivideo. Single nousi singlelistan ykkössijalle ja oli yksi kesän 2002 soitetuimmista kappaleista. Saman kesän aikana yhtye lähti tuottaja T. T. Oksalan johdolla Finnvox-studioon äänittämään ensimmäistä albumiaan. Albumin äänitys ei onnistunut ongelmitta, sillä studiosessioiden aikana yhtyeen ja T. T. Oksalan välillä ilmeni erimielisyyksiä, muun muassa aikatauluista. Yhtyeen jäsenet olivat täsmällisiä sovituista ajankohdista, eivätkä halunneet äänitysten viivästyvän. Oksala suhtautui kevyemmin albumin tekoon, eikä aina ollut studiosessioissa paikalla sovittuun aikaan. Ongelmien takia albumin miksausvastuu siirrettiin Oksalalta Kevin Shirleylle, joka oli sopivasti vapaana. Miksauksessaan Shirley päätti jättää pois lähes kaikki levylle suunnitellut Rob Zombie -tyyliset kosketinosuudet. Mr. Lordi oli ratkaisusta harmissaan, mutta siitä huolimatta Shirleyn miksaus julkaistiin sellaisenaan.

Syksyllä 2002 basisti Magnum erotettiin yhtyeestä ja hänen tilalleen yhtyeeseen liittyi Niko Hurme taiteilijanimellä Kalma. Hahmokseen hän sai pääkallokasvoisen "moottoripyöräzombien Helvetistä". Kalma liittyi yhtyeeseen ennen albumin julkaisua, joten hän esiintyy albumin kansikuvassa ja sen kokoonpanotiedoissa. Albumilla bassoa soitti vielä kuitenkin Magnum.

*Get Heavy* -nimen saanut debyyttialbumi julkaistiin 1. marraskuuta 2002. Ensimmäisen keikkansa Lordi soitti 7. joulukuuta 2002 Nosturi-klubilla Helsingissä. Alun perin esikoiskeikkaa oli suunniteltu Tavastialle, mutta yhtyeen käyttämää pyrotekniikkaa ei siellä olisi saanut käyttää palovaaran vuoksi. Keikan pääsyliput myytiin loppuun reilu kuukausi etukäteen.

Yhtyeen ensimmäinen esiintyminen televisiossa tapahtui vuoden 2003 Emma-gaalassa. Yhtye esitti gaalassa kappaleen "Would You Love a Monsterman?" Esitykseen rakennettiin palava kouru, johon kaadettiin etanolia. Tuli pääsi leviämään kourusta, ja lavan muoviverho syttyi tuleen. *Get Heavy* toi yhtyeelle voiton Emma-gaalassa parhaasta kotimaisesta hard rock / heavy metal -albumista. Levyä on myyty yli 67 000 kappaletta, ja se myi platinaa jo vuonna 2002 sekä multiplatinaa vuonna 2006.

Samana vuonna Lordi esiintyi useissa musiikkitapahtumissa Suomessa ja ulkomailla, etenkin Saksassa, jossa Lordi oli mukana keväällä *Wacken Open Air Roadshow* -kiertueella. Lordi teki myös muutamia keikkoja Saksassa Nightwishin lämmittelijänä. Tästä oli Lordille hyötyä, sillä Nightwish oli jo saavuttanut vankan suosion Saksassa ja yhteisten konserttien ansiosta Lordikin sai alueella tunnettavuutta. Myöhemmin Lordi sai Saksan jakelusopimuksen Drakkarilta, joka jakeli myös Nightwishin levyjä. Kesällä 2003 Lordi esiintyi Raumanmeren juhannus -festivaalin päälavalla. Konsertti kuvattiin ja esitettiin saman vuoden aikana Yle TV2 -kanavalla.

### The Monsterican Dream ja suosion hiipuminen (2004–2006)

Yhtye alkoi suunnitella toista levyään elokuussa 2003. Mr. Lordi päivitti yhtyeen esiintymisasuja uudelle albumille. Lordi aloitti marraskuussa 2003 Lauri Haukkamaan ohjaaman lyhytelokuvan kuvaukset, jotka päättyivät tammikuussa 2004. Helmikuussa 2004 Lordi aloitti seuraavan studioalbuminsa äänittämisen, tuottajana Hiili Hiilesmaa. Ensimmäisenä singleinä julkaistiin 31. maaliskuuta 2004 "My Heaven Is Your Hell", jonka metallisempi tyyli sai kritiikkiä yhtyeen faneilta.

Yhtyeen toinen albumi *The Monsterican Dream* julkaistiin 14. huhtikuuta 2004. Lyhytelokuva *The Kin* julkaistiin DVD:llä albumin erikoispainoksen mukana. Mr. Lordi piti elokuvan visuaalisuudesta, muttei juonesta. Elokuva ei auttanut herättämään kiinnostusta, vaan albumi menestyi huonosti julkaisuvuonna. Kriitikoiden mielestä Lordin vitsi oli jo nähty. *The Monsterican Dreamin* myynti ylitti kultarajan vuonna 2006, ja nykyisin albumia on myyty noin 33 000 kappaletta. Platinarajan albumi ylitti vuonna 2007.

Toinen single "Blood Red Sandman" julkaistiin kesäkuussa 2004. Kappaleelle kuvattiin musiikkivideo, jonka juoneen otettiin vaikutteita *Evil Dead II* -elokuvasta.

Mr. Lordi tapasi Kiss-yhtyeen Gene Simmonsn Tukholmassa, jossa hän haastatteli Simmonsia Inferno-lehteen. Samalla hän lahjoitti Simmonsille Lordin esikoisalbumin. Myöhemmin Simmonsin assistentti ilmoitti, että yksi Lordi-albumi voitaisiin julkaista Yhdysvalloissa Simmonsin levymerkillä, mutta jos yhtye haluaisi myyntituloista itselleen osuuden, olisi parempi julkaista se Kissin levy-yhtiön, Sanctuary Recordsin, kautta. Sanctuary ei kuitenkaan halunnut julkaista kumpaakaan albumia erikseen vaan päätti koostaa kokoelmalevyn albumien parhaista kappaleista. Kokoelmalle annettiin nimi *The Monster Show*. Taloudellisten ongelmien vuoksi kokoelma jäikin julkaisematta Yhdysvalloissa, ja se ilmestyi ainoastaan Isossa-Britanniassa ja muutamassa muussa Euroopan maassa. Kokoelman johdosta Lordi teki keväällä 2005 *European Monstour* -kiertueen Euroopassa, jonka aikana yhtyeen sisäinen ilmapiiri kiristyi ja johti jäsenten välisiin riitoihin. Tämän vuoksi kiertueen loputtua yhtyeen kosketinsoittaja Enary erotettiin.

Myöhemmin samana vuonna basisti Kalma halusi erota henkilökohtaisten syiden takia. Kalman päätökseen vaikutti muun muassa hänen nelilapsinen perheensä ja yhtyeen silloinen huono taloudellinen tila. Hän kuitenkin soitti basso-osuudet tulevalle *The Arockalypse* -albumille. Hurme erosi yhtyeestä vain hieman ennen kuin Lordi ilmoittautui mukaan Suomen euroviisukarsintoihin.

Uusina jäseninä yhtyeeseen liittyivät kosketinsoittaja Leena "Awa" Peisa ja basisti Samer "OX" el Nahhal. Awan hirviöasu esitti viktoriaanista naiskummitusta.. Koska edellinen basisti Kalma oli ollut suosittu hahmo, OX-hahmosta tehtiin Kalman "isoveli" tekemällä OXin naamiosta Kalmaa muistuttava pääkallo. Samer el Nahhalin hahmolle annettiin nimi "OX", koska se tarkoittaa härkää, ja el Nahhalin hirviöhahmolla oli härän pää.

### The Arockalypse ja uusi läpimurto (2006–2008)

Lordi kutsuttiin osallistumaan vuoden 2006 Suomen euroviisukarsintoihin, joissa yhtye esitti uudet kappaleensa "Bringing Back the Balls to Rock" ja "Hard Rock Hallelujah". Lordi voitti karsinnat vahvistuksenaan Thunderstone-yhtyeen Pasi Rantanen taustalauluissa, ja pääsi näin edustamaan Suomea Eurovision laulukilpailussa 2006 kappaleellaan "Hard Rock Hallelujah". Yhtyeen levy-yhtiö Sony BMG panosti markinnointiin Suomen euroviisukarsintojen aikaan. Televisioon tehtiin mainoskampanja sloganilla "Vastakkainasettelun aika ei ole ohi".

Suomen Euroviisuedustajana Lordi sai iltapäivälehtien kaiken huomion. Julkisuus ei ollut pelkästään myönteistä. Jotkut muun muassa pitivät yhtyeen valintaa pyhäinhäväistyksenä ja huonona vitsinä (Isä Mitro), tai merkkinä suomalaisten huonosta itsetunnosta (Alexander Stubb). Yhtyettä syytettiin myös saatananpalvonnasta – esimerkiksi Karjalohjan kirkkoherra Heikki Linnavirta piti Lordin kappaletta "epävireisenä ylistyslauluna saatanalle". Yhtyeen jäsenet kiistivät väitteet johdonmukaisesti. Iltapäivälehdet kirjoittivat myös siitä, että Lordille vuonna 2001 treenikämppää vuokranneen Osuuskunta BSE-Productionsin puheenjohtaja Otto Pankakoski tuomittiin myöhemmin elinkautiseen Kampin autopommista. Lordi oli myös kansainvälisesti yksi seuratuimpia Euroviisujen kilpailijoita. Yhtye herätti mediassa myönteistä kiinnostusta, mutta jotkut ulkomaiset tahot syyttivät Lordia saatananpalvonnasta. Kyproksella Suomen esikatseluvideo kiellettiin.

Lordin kolmas albumi *The Arockalypse* julkaistiin 1. maaliskuuta 2006. Sillä vierailivat Kissin kitaristi Bruce Kulick, Acceptin laulaja Udo Dirkschneider, Twisted Sisterin laulaja Dee Snider sekä saman yhtyeen kitaristi Jay Jay French. Albumilta julkaistiin singleinä "Hard Rock Hallelujah", "Who's Your Daddy?", "It Snows In Hell" ja "They Only Come Out at Night".

#### Euroviisujen voitto

Lordi Helsingin kauppatorilla järjestetyssä kansanjuhlassa.
Lauantaina 20. toukokuuta 2006 Lordi esiintyi Ateenan Euroviisuissa ja teki historiaa voittamalla kilpailun ensimmäisenä Suomen edustajana. Suomi sai 292 pistettä, joka oli myös uusi piste-ennätys. Rovaniemi palkitsi Mr Lordin tontilla ja yhtyeen muut jäsenet Rovaniemen kaupungin kunniakansalaisuudella. Rovaniemellä järjestetyssä kansanjuhlassa kaupungin Sampo-aukio nimettiin Lordin aukioksi, ja Lapin liitto myönsi Lapin vuoden 2006 aluekehittäjäpalkinnon yhtyeelle. Muille yhtyeen jäsenille osoitettiin myös kunnioitusta: rumpali Kitan mukaan nimettiin nuorisokeskus hänen kotiseudullaan Karkkilassa, ja kitaristi Amenin entisen koulun lähelle Mäntsälään pystytettiin kiviveistos, joka sai nimen "Hard Rock". Myös kosketinsoittaja Awa sai palkinnon, joka oli Porvoon kaupungin myöntämä 500 euron stipendi. Lordi sai tunnustusta myös hakkeripiireissä: Linus Torvalds julkaisi Linux-ytimen version 2.6.17-rc5 lempinimellä "Lordi Rules".

Lordin voitonjuhlat järjestettiin 26. toukokuuta 2006 Helsingin Kauppatorilla, jota oli paikalla katsomassa yli 80 000 ihmistä. Ennen yhtyeen esiintymistä Kauppatorilla rikottiin karaoken maailmanennätys, kun yleisö lauloi "Hard Rock Hallelujah" -kappaletta taustakankaalle heijastettujen laulunsanojen mukana. Tilaisuuden yhteydessä presidentti Tarja Halonen palkitsi Lordin Suomalaisen työn liiton pronssisella avainlipulla. Lordin juhlakonsertti kuvattiin ja julkaistiin DVD:llä *Market Square Massacre.*

#### Euroviisujen jälkeen

Euroviisuvoiton jälkeen Suomessa markkinoijat ottivat Lordin omakseen. Syyskuussa ilmestyi Olvin valmistama Lordi Cola, joissa oli Mr Lordin suunnittelemat pulloetiketit. Lokakuussa 2006 ilmestyi kahta lajia Lordi-makeisia Mr Lordin suunnittelemiin pusseihin pakattuna. Syksyllä 2006 Lordi ikuistettiin Sampo-konsernin Mastercard-, Visa- ja Visa Electron -kortteihin. Suomen Posti Oyj (nyk. Posti Group) julkaisi 9. toukokuuta 2007 postimerkkiarkin, jonka aiheena ovat Eurovision laulukilpailut. Arkissa on neljä erikoismuotoista postimerkkiä (à 70 snt), joista yhden merkin aiheena oli Lordi, Mr Lordin piirtämänä kuvana.

Kyläkauppias Vesa Keskinen osti Mr. Lordin Ateenassa kerran käyttämän maskin YLE:n huutokaupassa kesällä 2006 6 701 eurolla. Hinnasta muodostuu käännettynä päivämäärä 1. heinäkuuta 2006, jolloin järjestettiin Keskisen Miljoona Rock -musiikkifestivaali. Naamio luovutettiin 28. kesäkuuta 2006 YLE:n Isossa Pajassa, ja se on esillä Tuurin kyläkaupan musiikkiosastolla.

Huolimatta siitä, että Lordi oli tiedotustilaisuudessa pyytänyt tiedotusvälineitä olemaan julkaisematta valokuvia yhtyeen jäsenistä ilman esiintymisasuja, 7 päivää -lehti julkaisi vanhan, aikoinaan Helsingin Sanomien Nyt-viikkoliitteessä julkaistun valokuvan Tomi Putaansuusta, minkä seurauksena Internetissä avattiin vetoomus lehden boikotoimiseksi. Adressi keräsi yli 221 000 nimeä (joista valtaosan kerrotaan olleen todellisia). Myös mainostajat kiinnittivät tapaukseen huomiota ja sen johdosta muun muassa Olvi keskeytti mainoskampanjansa lehdessä. Lehti pyysi Lordilta myöhemmin anteeksi verkkosivuillaan julkaistussa viestissä. Saman kustantamon Katso!-lehti julkaisi pian kuvat muista Lordin jäsenistä naamioitta, mutta vielä saman päivän aikana julkaistiin samanlainen anteeksipyyntö.

Syksyllä 2006 Lordi aloitti *Bringing Back the Balls to Europe* -kiertueen, jonka ensimmäisestä konsertista Tukholmassa julkaistiin helmikuussa 2007 DVD *Bringing Back the Balls to Stockholm 2006*. Kiertue päättyi yllätykseen, sillä viimeisellä keikalla Lontoossa 31. lokakuuta lavalle nousi yhtyeen entinen basisti Kalma.

Marraskuussa 2006 Lordi oli pääesiintyjänä MTV Europe Music Awards -gaalassa, minkä lisäksi Mr. Lordi jakoi parhaan rockyhtyeen tai -artistin palkinnon. Samoihin aikoihin yhtyeen manageriksi ryhtyi yhdysvaltalainen Bill Aucoin, joka tunnetaan muun muassa Kissin alkuperäisenä managerina, joka oli keskeisessä osassa Kissin läpimurron teossa 1970-luvulla.

Vuoden 2007 Femmagaalassa Lordilla oli eniten ehdokkuuksia ollen ehdolla kaikkiaan viidessätoista kategoriassa. Puuttumaan jäi ainoastaan ehdokkuus Pelimanni-Femma -sarjassa.

Keväällä 2007 yhtye palkittiin viidesti Emma-gaalassa. Lordi voitti sarjoissa vuoden 2006 paras yhtye, vuoden kappale "Hard Rock Hallelujah", vuoden myydyin albumi *The Arockalypse* 92 724 kappaleella, sekä vienti-Emman ja uutena palkintona jaettavan E-Emman "Hard Rock Hallelujahille" poikkeuksellisella tavalla musiikin digitaali- ja mobiilimyyntiä lisänneenä kappaleena. Samoihin aikoihin Lordi teki lyhyet kiertueet Baltiassa ja Japanissa. Toukokuussa yhtye oli mukana Helsingin Euroviisuissa ja avasi kilpailut esittämällä voittokappaleensa "Hard Rock Hallelujah".

Eurovision laulukilpailun 2006 voittaja Lordi avaamassa vuoden 2007 kilpailuja Helsingissä.
Alkukesästä 2007 Lordi osallistui *Dark Floors* -kauhuelokuvan kuvauksiin, ja lähti sitten Pohjois-Amerikkaan esiintymään *The OzzFest* -festivaalikiertueella, joka alkoi heinäkuussa. Kiertueen aikana yhtye sai paljon negatiivista palautetta yhdysvaltalaisilta kriitikoilta. The New York Times -sanomalehti ihmetteli, miten yhtye onnistui voittamaan Euroviisut. Chicago Sun-Timesin mukaan yhtye oli joukko "suomalaisia ääliöitä", jotka pukeutuivat typerästi ja soittivat typerää musiikkia. Kritiikkiä esittivät myös The Indianapolis Star sekä News-Gazette. Lordi itse oli esiintymisiinsä ja yleisöön tyytyväinen. Kiertueen päätähti, Ozzy Osbourne oli huolissaan Lordin jäsenten terveydestä kuumuuden takia. Hän oli tosin lyönyt vetoa yhtyeensä jäsenten kanssa siitä, milloin joku yhtyeen jäsenistä pyörtyisi tai jopa kuolisi keikan jälkeen.

Ozzfestin esiintymiset olivat ilmaiskeikkoja, eli esiintymisestä ei maksettu palkkaa. Yhtye päätti tehdä oheistuotesopimuksen, jonka turvin he voisivat rahoittaa keikkailunsa. Oheistuotefirma maksoi yhtyeelle kuusinumeroisen summan ennakkoa, ja sai yksinoikeuden myydä Lordin oheistuotteita maailmalla. Rahojen loputtua manageriyhtiö Aucoin Globe Entertainment lainasi yhtyeelle lisää rahaa. Kiertueen jälkeen oheistuotefirma alkoi vaatimaan takaisin ennakkoon maksettua summaa. Keväällä 2011 yhtye lupautui maksamaan takaisin kuusinumeroisen summan ja otti pankista lainaa 150 000 dollaria, joka vastasi silloisella kurssilla 110 000 euroa.

Lokakuussa 2007 Lordi lähti uudelle kiertueelle Yhdysvaltoihin Type O Negativen lämmittelijänä. Kiertueen aikana yhtyeen kiertuehenkilökunta joutui väkivallan kohteeksi, kun yhtyeen kiertuemanageri Rikk Scholvinckia ja turvamiestä kohti ammuttiin konsertin jälkeen. Kukaan ei loukkaantunut. Ampujat olivat yhdysvaltalaisia rikollisia, jotka pakenivat paikalta varastetulla autolla ennen kuin poliisit ehtivät paikalle.

#### Dark Floors

*Pääartikkeli: Dark Floors*
Kiertueen päätyttyä yhtye palasi Suomeen äänittämään tulevaan kauhuelokuvaansa tunnuskappaletta Beast Loose in Paradise, joka julkaistiin myös singlenä.

*Dark Floors – The Lordi Motion Picture* on Mr Lordin ideoima kauhuelokuva, joka suunnattiin kansainvälisille markkinoille. Projekti sai alkunsa Mr. Lordin haastattelusta, jossa hän pyysi Seliniä ottamaan häneen yhteyttä elokuvaidean merkeissä. *Dark Floorsia* on luonnehdittu perinnetietoiseksi, aidoksi kauhuelokuvaksi sekä psykologiseksi trilleriksi. *Dark Floors* on saanut vaikutteita etenkin 1980-luvun yhdysvaltalaisista kauhuelokuvista. Vaikutteita on haettu myös japanilaisesta tuotannosta. *Dark Floorsin* ohjasi Pete Riski, joka on aiemmin ohjannut Lordin musiikkivideoita. Elokuvan tuotantoyhtiö on Solar Films, tuottaja Markus Selin ja käsikirjoittaja Pekka Lehtosaari. 

Elokuva sai maailman ensi-iltansa Oulun Energia -areenalla 6. helmikuuta 2008. Kyseessä oli Suomen kaikkien aikojen suurin elokuvanäytös. Maailman ensi-illan järjestivät elokuvan osarahoittaja POEM ja elokuvan tuotantoyhtiö Solar Films. Yhteistyökumppaneina toimivat Oulun Kärpät, Scandic-hotelli ja Finnkino. Paikalle saapui 3 700 katsojaa. Alun perin jäähallissa oli 4 500 paikkaa, mutta jättikokoisen valkokankaan, sekä lavan ja esitystekniikan tarvitseman tilan takia katsomossa oli paikkoja ennakoitua vähemmän, 3 700. Tilaisuudessa oli 70 median edustajaa eri puolilta maailmaa. Näytännön jälkeen Lordi esiintyi tapahtumassa. Tuotantoyhtiö vahvisti asian tammikuussa 2008. Tapahtumaa edeltäneeseen päivään mennessä sali oli loppuunmyyty.

Kauhuelokuva esitettiin aluksi Pohjoismaissa ja myöhemmin maailmanlaajuisesti. Elokuva sai kriitikoilta erittäin negatiivisen vastaanoton, tosin elokuvan teknistä toteutusta pidettiin lähes kaikissa arvioissa hyvänä. *Dark Floorsin* hyvinä puolina on pidetty sen sopimista kansainväliseen levitykseen, suurella vaivalla tehtyjä lavasteita ja näyttäviä erikoistehosteita. Osa kriitikoista oli kuitenkin sitä mieltä, että elokuvan juoni on hajanainen eikä se tarjoa kokeneemmille kauhuelokuvien katsojille mitään uutta. Lähes heti elokuvan ensi-illan jälkeen *Dark Floorsia* alettiin markkinoida Berliinin elokuvajuhlilla, missä elokuva sai huomattavasti paremman vastaanoton kuin kotimaassaan. MTV3:n haastattelussa Markus Selin kertoi olleensa erittäin iloinen siitä, miten *Dark Floorsia* saatiin myytyä Berliinissä. Hänen mukaansa elokuva on saatu myytyä noin 25 maahan, muun muassa Baltiaan ja kaikkiin IVY-maihin. Elokuva tuli suoraan dvd-levitykseen Yhdysvalloissa 14. lokakuuta 2008.

### Deadache (2008–2009)

Lordi aloitti neljännen albuminsa nauhoitukset keväällä 2008 ja albumi julkaistiin 29. lokakuuta 2008. Tapansa mukaan yhtye uudisti hirviöpukunsa albumin julkaisua varten. Levy sisälsi edeltäjiensä tavoin melodista hard rockia ja heavy metalia, mutta vastaavasti enemmän kauhutematiikkaa kuin Lordin aiemmat levyt. Albumin nimeksi varmistui *Deadache*, ja sen on tuottanut Nino Laurenne. Ennen levyn valmistumista paljastettiin, että sillä kuultaisiin enemmän pianosooloja kuin edeltävällä ja että kappaleessa *Missing Miss Charlene* kuultaisiin lapsikuoroa. Levyn ensimmäinen single oli nimeltään *Bite It Like a Bulldog*, joka julkaistiin 3. syyskuuta 2008. Kappale sai ensisoittonsa radiossa Radio Rockin iltapäivässä perjantaina 15. elokuuta 2008 kello 15.

Maaliskuussa 2008 Lordi esiintyi Uudessa-Seelannissa, ja elokuvaohjaaja Peter Jackson sekä joukko erikoistehostestudio Weta Workshopin työntekijöitä olivat nähneet yhtyeen keikan. Putaansuu sai kutsun Uuteen-Seelantiin Weta Workshopin erikoistehostestudioille. Lordin uuden lavashow’n yksityiskohtia ideoitiin yhdessä Wetan tiimin kanssa. Vierailun aikana syntyi piirustuksia ja valmiita tehosteita. Uudet Lordin siivet tehtiin Batman Begins -elokuvassa käytettyjen siipien piirustusten pohjalta. Mr. Lordin Deadachen aikaisessa puvussa on Wetan patentoima haarniskaverkko, joka on muovia, mutta näyttää metallilta. Awalle tehtiin poikkeuksellisesti kaksi erilaista pukua, punainen hame sekä valkoinen hääpuku.

Yhtyeen kiertuemanageri Rikk Scholvinck lupasi helmikuussa 2008, että ensimmäinen Lordi-figuurisarja tulisi markkinoille samaan aikaan uuden albumin kanssa, mutta ennen albumin julkaisua yhtye ilmoitti, etteivät he olleet toistaiseksi tehneet sopimusta minkään yrityksen kanssa niiden valmistamisesta. Levyn äänityksen vuoksi Lordi esiintyi kesällä 2008 harvakseltaan.

Lordi ilmoitti ennen levyn ilmestymistä olevansa tietoinen siitä, ettei *Deadache* tule ainakaan Suomessa myymään edeltäjänsä tavoin. "*Se on sanomattakin selvää, että viisut vääristivät edellislevyn tilannetta ja tämä ei voi myydä missään tapauksessa saman verran Euroopassa tai varsinkaan Suomessa. Tiedämme, että todennäköisesti Suomessa levy leimataan flopiksi, vaikka se myisi tuplaplatinaa, kun se ei myy 100 000 kappaletta*", Tomi Putaansuu sanoi Iltalehdessä elokuussa 2008.

Lokakuussa 2008 *Kauppalehti* uutisoi Lordin euroviisuvoiton jälkeen perustetun Lordi Enterprises -yhtiön tuottaneen tappiota ensimmäisellä, joulukuuhun 2007 kestäneellä tilikaudellaan. Yhtiö teki yli 15 kuukauden mittaisella tilikaudellaan 711 967 euron liikevaihdolla lähes 54 000 euroa tappiota. Lehden mukaan yllättävää on myös se, että yli vuoden mittaiselta tilikaudelta palkkoja on maksettu vain 105 697 euroa yhtiössä keskimäärin kuudelle työntekijälle. Tasaosuuksin jaettuna tämä tekisi vain vajaa 1 200 euroa kuussa per työntekijä, johon lukeutuvat myös yhtyeen jäsenet. Rahaa yhtiöllä oli tilillä vuoden 2008 alussa vain 6 255 euroa. Yhtiön likviditeetti on muutoinkin tiukalla, sillä vuodenvaihteessa yrityksellä oli rahaa vain 56 277 euroa, kun laskuja löytyi pelkkinä ostovelkoina 74 896 euroa. Kun muuta lyhytaikaista velkaa oli vielä noin 30 000 euroa, lähtökohdat toiselle tilivuodelle olivat jo huonot. Usko ei ole kuitenkaan loppunut hallituksen jäseniltä, sillä sen mukaan tappio katetaan myöhemmin kertyvillä voitoilla eikä erillisiin toimiin oman pääoman korjaamiseksi ryhdytä.

Myöhemmin yhtiön edustaja kertoi Kauppalehdelle, että Lordi Enterprisesin "oma pääoma on positiivinen ja vanhat tappiot katettu".
Yrityksen edustajan mukaan yhtiön tilanne on nyt hyvä. Käytännössä tämä tarkoittaa kymmenien tuhansien eurojen tuloja yhtiölle.

Myös Tomi Putaansuu kommentoi yhtiön tilinpäätöstä ja lehdistön kirjoittelua aiheesta *Iltalehden* haastattelussa toteamalla, ettei yhtiön tappiollinen tilinpäätös ollut yhtyeelle yllätys.

> »Siis miten niin yllätys? Ei se meille itsellemme ollut todellakaan mikään yllätys. Me olimme viime vuonna Yhdysvalloissa Ozzfest-kiertueella. Se maksoi meille paljon. En sano tarkkaa summaa, mutta todella paljon. Me siis sijoitimme tulevaisuuteen. Ja että ihan euroviisuvoitosta huolimatta tuli tappiota. No niin tuli. Suomessakin pitäisi jo tajuta, että viisuvoitosta ei saa penniäkään.» 
> 
> 

*Deadachen* julkaisun myötä Lordi teki marraskuussa kiertueen Yhdysvalloissa yhdessä Lizzy Bordenin kanssa. Yhtye esiintyi Conan O’Brienin kutsusta 6. marraskuuta suositussa *Late Night With Conan O’Brien* -ohjelmassa kaikkien aikojen ensimmäisenä suomalaisyhtyeenä. Lordi esitti ohjelmassa kappaleensa "Bite It Like a Bulldog".

*Deadache* ei ole menestynyt edeltäjänsä *The Arockalypsen* tavoin. Suomessa albumi nousi julkaisuviikollaan albumilistan 5. sijalle, mutta tippui seuraavalla viikolla jo 20. sijalle. *Deadache* on päässyt Suomen lisäksi listoille muun muassa Ruotsissa, Saksassa, Isossa-Britanniassa ja Itävallassa. Yhdysvalloissa albumia myytiin ensimmäisen viikon aikana 1700 kappaletta.

### Babez For Breakfast (2009−2012)

Tomi Putaansuu vietti syyskuussa 2009 viikon Los Angelesissa entisen Kiss-kitaristi Bruce Kulickin sekä Jeremy Rubolinon kanssa kirjoittaen materiaalia Lordin viidennelle studioalbumille. Kirjoitussessio tuotti kaksi uutta kappaletta, *Cut Off My Head* ja *Call Off The Wedding*, joista jälkimmäinen päätyi itse levylle. Yhtyeen jäsenet kirjoittivat kappaleita vuoden 2009 lopussa ottaen entistäkin enemmän vaikutteita 1980-luvun heavy metalista.

Vuoden 2010 alussa yhtyeen miettiessä uudelle albumilleen tuottajaa kitaristi Jussi Sydänmaa ehdotti vitsillä saksalaista tuottajaa Michael Wageneria, joka on tuottanut albumeita muun muassa Acceptille, Ozzy Osbournelle ja Mötley Crüelle. Levy-yhtiö ottikin Sydänmaan vitsin tosissaan ja kysyi Wageneria Lordin tuottajaksi, ja tämä suostui tarjoukseen. Yhtye hoiti studiosessiot Wagenerin WireWorld-studiolla Nashvillessä helmi-huhtikuussa 2010. Yhtye piti studiopäiväkirjaa Twitterissä ja Bloggerissa.

Studiosessioiden lomassa yhtye ehti myös keikkailla ja soitti muutamalla keikalla *This Is Heavy Metal* -kappaleen tulevalta albumilta. Kappale julkaistiin digitaalisena singlenä 9. elokuuta ja myöhemmin myyntiin tuli 200 kappaleen rajoitettu painos, jota myytiin ainoastaan Rokkikauppa-nettikaupassa. Kappaleesta tehtiin myös musiikkivideo, jossa ensimmäistä kertaa Lordin musiikkivideohistoriassa hyödynnettiin CGI-tekniikkaa.

Yhtye julkaisi päivitetyt esiintymisasunsa ja *Babez For Breakfast* -albumin kansikuvan elokuun 2010 alussa. Putaansuu oli maalannut kansikuvaksi alastoman naisen ylävartalon pitelemässä sylissään Lordi-vauvaa, joka on puraissut rintaa niin että siitä vuotaa verta. Putaansuun mukaan levy-yhtiö ei alun perinkään ollut halukas julkaisemaan levyä kyseisellä kansikuvalla, ja kansikuva olikin joutunut levy-yhtiön sensuurin kohteeksi tämän rajaamalla alkuperäistä maalausta. Sensuurista huolimatta kansi herätti kohua mediassa. Albumi julkaistiin 15. syyskuuta, ja sen myötä yhtye lähti *Europe For Breakfast* -kiertueelle Eurooppaan.

Elokuussa Lordi ehti tehdä myös jälleen uuden aluevaltauksen, kun Lapland Studio julkaisi iPhonelle suunnitellun Lordi-videopelin.

4. lokakuuta 2010 yhtye ilmoitti, ettei rumpali Sampsa "Kita" Astala enää kuulu yhtyeeseen. Syyksi yhtye ilmoitti, että Astala haluaa jatkaa musiikillista uraansa ilman Kita-hahmoa ja maskia, mikä ei sovi muille yhtyeen jäsenille. Kitan eroaminen Lordista ei vaikuttanut yhtyeen kiertueeseen. Lokakuun lopussa yhtye julkisti uuden rumpalinsa, Tonmi "Otus" Lillmanin, jolle Putaansuu oli valmistanut Otus-hahmon esiintymisasun viikossa. Lillmanin liityttyä Lordiin hänellä oli heti edessään yli 30 keikkaa kattava Euroopan-kiertue yhtyeen kanssa. Otus on ensimmäinen jäsen, joka otettiin yhtyeeseen ilman koesoittoja

Mr. Lordi ilmoittautui mukaan Nelosen *Kuorosota*-ohjelmaan vuonna 2011, minkä seurauksena yhtye vietti puoli vuotta keikkataukoa lukuun ottamatta yhtä Saksan keikkaa, jota yhtye ei saanut peruutettua. *Kuorosodan* myötä Mr. Lordi myöntyi puhumaan suomea kameran edessä, vaikka aiemmin yhtyeen jäsenet antoivat suomenkielisiä haastatteluja vain selin kameraan. Tämän poikkeuksen myötä Mr. Lordi alkoi myös puhua Suomen keikoillaan aiemmin vain ulkomaiden keikoilla nähtyjä "välispiikkejä".

Mr. Lordin ollessa *Kuorosodassa* ja yhtyeen pitäessä keikkataukoa kitaristi Amen vieraili soittamassa kitaraa Markus Strieglin keikalla marraskuussa 2011.

#### Juhlavuosi, rumpali Otuksen kuolema (2012)

Vuonna 2012 oli kulunut kaksikymmentä vuotta Lordin perustamisesta ja kymmenen vuotta ensimmäisestä julkaistusta studioalbumista *Get Heavystä*. Sen kunniaksi yhtye julkaisi arkistojen aarteita sisältävän kokoelma-albumin *Scarchives Vol. 1 CD+DVD*.

Yhtyeen rumpali Tonmi "Otus" Lillman kuoli helmikuussa 2012. Lillman soitti rumpuja Lordin keikoilla vuosina 2010 ja 2011, sekä editoi DVD:n "Scarchives Vol. 1" -kokoelma-albumille. Lillman ei ehtinyt soittaa yhdelläkään Lordin studioalbumilla, vaikka aloitti yhtyeen kanssa kuudennen albumin suunnittelun loppuvuodesta 2011. Myöhemmin yhtye onkin maininnut Lillmanin vaikuttaneen suuresti kuudennen albumin musiikkityyliin. Rumpalin kuoleman myötä yhtye perui alkuvuoden keikkansa.

25. huhtikuuta 2012 Lordi ilmoitti kotisivuillaan uuden rumpalin löytyneen, mutta nimeä ja ulkonäköä ei vielä paljastettu, koska se olisi liian aikaista Otuksen kuoleman jälkeen. Rumpalilla oli vuoden 2012 keikoilla käytössään väliaikainen "valeasu". Rumpalin nimi ja varsinainen ulkonäkö julkistettiin uuden levyn tullessa, jolloin otettiin viralliset valokuvat kaikkien jäsenien uusista asuista. Vuoden 2012 keikoilla soittanut "The Drummer" oli oikealta nimeltään Jari Mäkeläinen.

Vuonna 2012 yhtyeen manageriksi ryhtyi Frank Süpfle. Neljän vuoden jälkeen yhtyeellä oli jälleen virallinen manageri. Samoihin aikoihin yhtye solmi AFM:n kanssa maailmanlaajuisen levytyssopimuksen, pois lukien Suomi. Sony teki yhtyen kanssa sopimuksen lisensoinnista.

Yhtye ilmoitti 25. heinäkuuta 2012, että kosketinsoittaja Awa eli Leena Peisa jättää yhtyeen. Samoihin aikoihin ilmoitettiin myös, että uusi kosketinsoittaja on valittu, mutta Awa esiintyy vielä yhtyeen vuoden 2012 viimeisillä keikoilla..

Lordi piti 20-vuotisjuhlakonserttinsa Simerock-festivaaleilla, Rovaniemellä 11. elokuuta 2012, joka oli samalla kosketinsoittaja Awan viimeinen keikka yhtyeen kanssa. Mukana keikalla oli Mr. Lordin *Kuorosodasta* tuttu Rock ’n’ Rollo -kuoro. Lavastuksessa nähtiin poikkileikkaus yhtyeen uran varrelta. Mr. Lordi esiintyi Simerockin lavalla jo ennen yhtyeen juhlakonserttia, kun hän lauloi dueton Martti Servon kanssa Martti Servo & Napander-yhtyeen keikalla.

### *To Beast or Not to Beast* (2012−2014)

OX ja Mr. Lordi Tallinnassa 2014.
Otuksen korvaajaksi yhtye löysi rumpali Manan juuri ennen uuden albumin äänityksiä. Uudella kokoonpanollaan Lordi aloitti kuudennen albuminsa äänitykset Nashvillessä 1. syyskuuta 2012. Kuudennen albumin musiikkityyliin yhtye otti entistäkin raskaamman otteen. Kunnianosoituksena edesmennelle rumpalille Otukselle levyn päätösraidaksi laitettiin hänen keikoilla soittama ja äänittämä rumpusoolo nimellä "SCG6: Otus’ Butcher Clinic".

Ennen uuden albumin julkaisua Lordi esitti uuden singlensä "The Riff" saksalaisessa *WOK WM* -urheilukilpailussa, jolloin Lordi nähtiin ensi kertaa esiintymässä nykyisessä kokoonpanossaan. Amen, Hella, OX ja Mana edustivat Suomea samassa urheilukilpailussa. Yhtye esiintyi myös irlantilaisen *The Late Late Show* -ohjelman päätösnumerona 22. helmikuuta 2013.

Kuudes albumi *To Beast or Not to Beast* julkaistiin 1. maaliskuuta 2013, ja se sai kriitikoilta myönteisen vastaanoton. Albumin julkaisun jälkeen Mr. Lordi ja Mana kiersivät Eurooppaa antamassa lehti- ja videohaastatteluja. Tämän jälkeen yhtye lähti koko vuoden mittaiselle "Tour Beast or Not Tour Beast" -kiertueelle, joka kattoi yhden konsertin myös Japanissa.

Savonlinnassa järjestettiin kesällä 2014 ensimmäinen virallinen Lordi-näyttely, "The Other side of Lordi", jossa oli esillä yhtyeen vanhoja esiintymisasuja ja lavarekvisiittaa sekä Mr. Lordin maalauksia. Avajaisissa vierailivat Mr. Lordi ja Amen.

Lordin kotimaan menestyksen hiipumista käsittelevä dokumenttielokuva *Monsterimies* sai ensi-iltansa 26. syyskuuta 2014. Dokumentti sai Mr. Lordilta kritiikkiä sen kertomasta vääristellystä totuudesta ja valheellisesta kuvasta, jolloin Lordi ja yhtyeen levy-yhtiö Sony Music sanoutuivat irti hankkeesta ennen ensi-iltaa.

### *Scare Force One* (2014−2016)

Kesän 2014 festivaalikiertueen lopulla yhtye alkoi äänittää uutta albumia Helsingin Finnvox-studiossa. Äänityksiä jatkettiin Spede Pasasen mökillä. Uusi single "Nailed By The Hammer Of Frankenstein" julkaistiin 19. syyskuuta 2014. Lordin seitsemäs albumi *Scare Force One* julkaistiin 31. lokakuuta 2014. Sen kunniaksi yhtye teki yhden kotimaan keikan muutaman vuoden tauon jälkeen.

Helmikuussa 2015 Lordi aloitti huhtikuuhun asti kestävän "Tour Force One" -kiertueen Euroopassa. Helmikuussa Hella ilmoitti olevansa raskaana. Raskaus ei vaikuttanut yhtyeen juuri alkaneeseen kiertueeseen. 31. maaliskuuta 2015 yhtye esiintyi Eurovision’s Greatest Hits -konsertissa Lontoossa. Toukokuussa 2015 Hella ilmoitti, ettei kykene esiintymään kesän festivaaleilla ja häntä tuurasi toinen kosketinsoittaja samantyylisellä hahmolla, taiteilijanimellä Nalle.

Helmikuussa 2016 Lordi esitti Euroviisuvoittokappaleensa "Hard Rock Hallelujah" Uuden Musiikin Kilpailun finaalilähetyksessä, jossa Mr. Lordi esitti sahaavansa sairaalapetiin sidotun juontaja Krista Siegfridsin lavalla. Lordin esiintymisasuja, lavarekvisiittaa ja kansitaidetta oli esillä "ExtraLordinary" -näyttelyssä Helsingin Jätkäsaaressa 17. kesäkuuta - 13. elokuuta 2016. 

Lordi juhlisti 10-vuotta täyttänyttä *The Arockalypse* -levyään soittamalla "The Arockalypse 2006 Redux Show" -nimeä kantaneen teemakeikan Tuska-festivaalien päälavalla heinäkuussa 2016.

### Monstereophonic – Theaterror vs. Demonarchy (2016–2018)

Yhtye alkoi joulukuussa 2015 äänittämään uutta albumia. Alkuperäinen suunnitelma oli julkaista uusi levy toukokuussa, mutta julkaisu siirtyy elo-syyskuulle.

Heinäkuussa 2016 levyn nimeksi paljastettiin *Monstereophonic – Theaterror vs. Demonarchy*, ja se julkaistiin 16. syyskuuta 2016. Albumin ensimmäiset kuusi kappaletta edustavat perinteisempää Lordia, 3–4-minuuttisia rock-kappaleita. Loput kuusi kappaletta muodostavat jatkokertomuksen. Musiikillisesti kappaleet ovat metallisempia ja progressiivisempia. Kappaleet ovat pidempiä kuin Lordin kappaleet ovat yleensä olleet.

2016 elokuun lopulla ilmestyi musiikkivideo kappaleeseen Hug You Hardcore. Lokakuussa Lordi lähti Euroopan kiertueelle, ja helmikuussa 2017 yhtye lähti kiertämään Pohjois-Amerikkaa. Hella jäi äitiyslomalle kesällä 2017. Koskettimia soitti festivaalikeikoilla Nalle, joka oli tuurannut Hellaa aiemmin vuonna 2015.

### Sexorcism (2018–2020)

Lordin yhdeksäs albumi *Sexorcism* julkaistiin 25. toukokuuta 2018. Yhtye lupasi etukäteen "kohutuinta levyä tähän saakka". Levyltä julkaistiin singlenä kappale "Your Tongue's Got The Cat" 13. huhtikuuta 2018 ja "Naked in My Cellar" 4. toukokuuta 2018. 

Yhtye taltioi 23. marraskuuta 2018 Prattelnissa Sveitsissä esittämänsä keikan ja julkaisi siitä myöhemmin DVD:n *Recordead Live – Sextourcism in Z7*. 

Lordi esiintyi perjantaina 28. joulukuuta 2018 Helsingin Tavastia-klubilla. Edellisestä Suomen keikasta oli yli kaksi vuotta, ja edellisesta Tavastian keikasta kymmenen vuotta. Seuraavan kerran Lordi esiintyi Suomessa Rockfestillä Hyvinkäällä kesäkuussa 2019.

Lordin basisti OX lopetti kesän 2019 keikkojen jälkeen yhtyeessä. OXin viimeinen esiintyminen oli Saksassa Reload Festivaleilla 23. elokuuta.

### Killection (2020–2021)

Lordi esiintymässä Ranskassa maaliskuussa 2020. Vasemmalta: Hiisi, Amen, Mana, Mr Lordi.
Lordin uusi basisti Hiisi, sekä single Shake the Baby Silent julkaistiin marraskuussa 2019. Yhtye esiintyi uusilla asuillaan ensi kertaa Helsingin jäähallissa 13. joulukuuta 2019 yhdessä Beast In Blackin kanssa.

Yhtyeen kymmenennen levyn teema on fiktiivinen kokoelmalevy. Kappaleet ovat keskenään hyvin erilaisia, eikä levyllä ole yhtenäistä soundia. Muun muassa Kissille kappaleita säveltänyt Jean Beauvoir osallistui säveltävämään Lordin kanssa kappaleita levylle. Osa kappaleista kuulostaa tarkoituksella kuin ne olisi äänitetty 70-luvulla. Levy äänitetään useassa studiossa ympäri Suomen, kuten Torniossa, Helsingissä ja Tampereella. Jokaisessa studiossa äänitetään 3-4 kappaletta. Osan kappaleista yhtye äänittää Tornion Musiikkitalolla. Tornio on olennainen osa Lordin historiaa, sillä yhtyeen ensimmäisiä demoja äänitettiin kaupungissa vuonna 1993. Äänityksissä käytetään myös Kiss-yhtyeen Gene Simmonsin käyttämää bassokitaraa. Levyllä on mukana useita äänittäjiä.

Kymmenes albumi Killection julkaistiin tammikuussa 2020, jonka jälkeen yhtye lähti Euroopan kiertueelle. Huhtikuussa 2020 yhtyeen olisi pitänyt lähteä kuuden keikan mittaiselle Suomen-kiertueelle, mutta koronaviruksen aiheuttaman poikkeustilanteen seurauksena se siirrettiin vuoteen 2021. Jouduttuaan keikkatauolle, Lordi päätti järjestää internetissä erikoiskeikan, joka soitettiin Rovaniemellä ja esitettiin suoratoistona internetissä 22. toukokuuta 2020. Suoratoistona järjestetty keikka joutui palvelunestohyökkäyksen kohteeksi. Yhtye esiintyi Vuoden 2021 Eurovision laulukilpailun Rock The Roof -nimisessä ohjelmanumerossa.

### Seitsemän albumin kokonaisuus Lordiversity (2021–2022)

Vuonna 2021 Lordi aloitti äänittämään eri genrejen studioalbumeja, jotka täydensi *Killection*-levylle kootun kuvitteellisen julkaisuhistorian 1970-luvulta 1990-luvulle. Mr. Lordi olisi halunnut tehdä kymmenen albumia, mutta levy-yhtiö suostui seitsemään albumiin. Ensimmäinen single "Believe Me" oli discolevyltä *Superflytrap* ja se julkaistiin 19. elokuuta 2021. Lokakuussa 2021 julkaistu musiikkivideo *Humanimals* -levyn "Borderline" -kappaleelle tehtiin yhteistyössä Tivoli Sariolan kanssa; Tivolin kummitusjuna päivitettiin Lordi-teemaiseksi ja se otettiin tivolissa käyttöön keväällä 2022.

Yhtye julkaisi *Lordiversity*-nimisen seitsemän albumin musiikkiboksin 26. marraskuuta 2021. Yhtyeellä olisi ollut seitsemän albumin yhtäaikaisella julkaisulla mahdollisuus päästä Guinnessin ennätysten kirjaan, mutta Mr. Lordin mukaan se olisi maksanut yli 30 000 puntaa ja kyseistä ennätystä käytettäessä julkaisun markkinoinnissa vielä enemmän. Suoratoistopalveluihin albumit julkaistiin yksitellen helmikuuhun 2022 mennessä. Yhtye ei tehnyt uusia pukuja, kuten on ollut tapana aiempien levyjen kohdalla.

Toukokuussa 2022 pitkäaikainen kitaristi ja alkuperäisjäsen Amen kertoi jättävänsä yhtyeen. Mr. Lordin lausunnon mukaan Amenin ja muiden jäsenten välit olivat rakoilleet jo miltei vuosikymmenen ajan ja tulehtuivat lopulta niin pahoin, ettei yhteistyön jatkaminen ollut mahdollista. Amenin korvasi kitaristi Kone, joka esiintyi ensimmäisen kerran Lordin festivaalikeikoilla kesällä 2022.

Yhtyeestä julkaistiin 13. syyskuuta 2022 kirja *Lordiary*, jonka on kirjoittanut Maria Jyrkäs.

### Screem Writers Guild (2022-)

Marraskuussa 2022 yhtye solmi levytyssopimuksen Atomic Fire Recordsin kanssa. Uuden albumin tekeminen alkoi tammikuussa 2022. Kansikuvan Mr. Lordi maalasi ennen, kuin uusista asuista oli tietoakaan. Uusien asujen suunnittelu alkoi loppuvuoden Euroopan kiertueella, toteutuksessa meni tammi-helmikuu 2023. Lordi julkaisi Screem Writers Guild -albumin 31. maaliskuuta 2023.

Levy ylsi parhaimmillaan Suomen albumilistan sijalle 7, fyysisen albumilistan sijalle 2, Saksan virallisen albumilistan sijalle 28 ja Sveitsin albumilistan sijalle 86.

Lordi aloitti *Unliving Pictour Show* -Euroopan kiertueen maaliskuun 14. päivänä 2024 Tukholmasta..

Musiikki
--------

Musiikkinäytteet"Devil is a Loser" (2002)"Devil is a Loser" oli *Get Heavy* -albumin toinen singlejulkaisu.Äänitiedostojen kuunteluohjeet

Lordin musiikin sävellyksestä ja sanoituksesta vastaa yhtye itse. Kappaleiden sanoituksista päävastuun on ottanut Mr. Lordi, kieliopillisena avustajanaan Tracy Lipp. Sanoitusten keskeisiä aiheita ovat oman tien kulkeminen, rock-musiikki, seksi ja erilaiset kauhutarinat.

Vaikka yhtye mielletään usein hard rock -yhtyeeksi, Lordi soittaa perinteistä hard rockia raskaampaa musiikkia, jonka vuoksi Lordi määritellään myös metallimusiikkiyhtyeeksi. Vuosien aikana yhtyeen musiikkityyli on muuttunut entistäkin raskaampaan suuntaan. Useiden kappaleiden kauhuteemaisten sanoitusten ja tehosteiden vuoksi yhtyeen musiikki määritellään myös shock rockiksi. Musiikillisia vaikutteita yhtye on saanut eniten suurimmalta esikuvaltaan Kissiltä, jonka lisäksi yhtye on saanut vaikutteita muun muassa W.A.S.P.-yhtyeeltä, Alice Cooperilta ja Twisted Sisteriltä.

Mr. Lordi laulaa muutamalla eri lauluäänellä. Ensimmäinen on karhea, kurkusta huudettu perushuutääni. Se kuuluu samaan kategoriaan kuin Motörheadin Lemmy Kilmisterin, Kissin Gene Simmonssin, sekä Alice Cooperin äänet. Tällä äänellä Mr. Lordi laulaa yleensä kertosäkeet. Ääni on skaalaltaan suppea, minkä vuoksi Lordin kappaleet ovat yleensä sävellajissa yleensä G, A tai H.

Toinen ääni on falsetti kurkkusäröllä, jota käyttää myös yksi Lordin esikuvista Udo Dirkschneider. 

Kolmas on kuiskauksen, ja kurkkuäänen sekoitus, jota Mr. Lordi käyttää kappaleiden väliosissa. Se on hyvin rajoitettu äänellisesti, ja Mr. Lordi tekee sillä yleensä vain pari nuottia.

"The Devil Hides Behind Her Smile" -kappale on Lordin ensimmäinen, jossa Mr. Lordi laulaa puhtaasti.

Esiintyminen
------------

### Esiintymisasut ja julkisuuslinja

Amenin vuosina 2010-2012 käyttämä asukokonaisuus.
Lordi on tunnettu käyttämistään hirviöasuista ja -naamioista, joiden valmistuksesta vastaa Mr. Lordi. Asut uusitaan yleensä aina ennen uuden albumin julkaisua. Mr. Lordi on ilmoittanut saaneensa idean yhtyeen pukuihin kauhuelokuvista ja Kissiltä. Yhtyeen jäsenten käyttämät esiintymisasut perustuvat heidän hirviöhahmoihinsa. Jokainen yhtyeen jäsen on suunnitellut oman Lordi-hahmonsa yhdessä puvuista vastaavan Mr. Lordin kanssa. Ainoa poikkeus on yhtyeen entinen rumpali Kita, joka halusi käyttöönsä yhtyeen alkuperäisbasisti G-Stealerin alien-hahmon. Hahmoina Lordi esiintyy yhtyeen sarjakuvissa, musiikkivideoissa ja kauhuelokuvissa sekä kotisivujensa esittelyteksteissä.

Kun yhtye ensin on ideoinut uudet asut, muovaillaan savesta mallit, joiden päälle valataan kipsit. Kun kipsi on kuivunut, savi kopautellaan irti, ja levitetään ohut kerros lateksia kipsimuottiin, ja annetaan kuivua. Kerroksia laitetaan 5–6 kertaa. Lopuksi lateksi maalataan. Materiaalit maksavat noin tuhat euroa pukua kohden.

Esiintymisasujen lisäksi jokainen Lordin jäsen esiintyy taiteilijanimellä. Esiintymisasut ja taiteilijanimet ovat tärkeä osa Lordin imagoa, eikä yhtye halua esiintyä julkisuudessa ilman niitä. Lordin jäsenet antoivat aluksi ainoastaan radio- ja lehtihaastatteluja. Myöhemmin on annettu televisiohaastatteluja siviilivaatteissakin, mutta vain selin kameraan.

Yhtye on myös useaan otteeseen vedonnut mediaan olla "tuhoamatta" heidän rakentamaansa imagoa ja vakuuttanut että työtä tehdään tosissaan, eikä siinä ole mukana huumoria tai parodiaa. Yhtyeen tarkan ja myyttisen julkisuuslinjan seurauksena useat lehdet ympäri maailmaa ovat olleet halukkaita julkaisemaan Lordin jäsenten enemmän tai vähemmän oikeita kasvoja ja nimiä.

### Lavaesiintyminen

Lordi lavalla vuonna 2009. Pyrotekniikalla on keskeinen osa Lordin esiintymisissä.
Pyrotekniikalla ja kauhuelementeillä on tärkeä osa Lordin lavaesiintymisessä. Vaikutteita pyrotekniikan käyttöön yhtye on saanut Kissiltä, kun taas kauhuelementtejä ovat innoittaneet kauhuelokuvat. Pyrotekniikan käyttö oli yhtyeen alkuperäisen rumpalin Kitan idea, ja hänen erottamisensa jälkeen pyrojen käyttö väheni huomattavasti. Lordin lavashow’ssa on ollut parhaimmillaan 179 pyrotekniikalla varustettua lavaesinettä. Pyrotekniikkaa yhtye käyttää myös soittimissaan. Enimmillään yhden keikan pyrotekniikka on maksanut yli 2000 euroa.

Lordin lavaesiintymiseen kuuluvat näyttävät rekvisiitat ja lavarakennelmat, jotka uusitaan aina uuden levyn myötä. Lavarakennelmien lisäksi yhtyeen jokaisella jäsenellä on omaa rekvisiittaa, joita käytetään tietyissä kappaleissa. Yhtyeen lavashow’hun kuuluu myös monia taustahahmoja, eli erilaisiksi kappaleiden teemoihin sopiviksi hirviöiksi maskeerattuja avustajia. Toisinaan yhtyeen jäsenet myös esittävät tappavansa jonkun taustahahmon. Lordin liveshow’n olennainen osa on myös pidennetyt lopetukset kappaleissa, sekä ajoittaiset puheet ja soolot kappaleiden välissä.

Lordin lavaesiintymistä on varsinkin Suomessa arvosteltu liian raa’asta show’sta. Yhtye on kommentoinut, ettei Lordin tarkoitus ole olla koko perheen hupia vaan tarjota elämys niille, jotka ymmärtävät kauhuviihteen päälle. Lordia on joskus syytetty myös saatananpalvonnasta. Yhtye on kiistänyt väitteet.

Jäsenet
-------

*Pääartikkeli: Luettelo Lordin jäsenistä ja kokoonpanoista*

|  |  |
| --- | --- |
| Nykyiset jäsenet
* Mr. Lordi – laulu (1992–, alkuperäinen)
* Kone – kitara (2022–)
* Hiisi – basso (2019–)
* Hella – koskettimet, laulu (2012–)
* Mana – rummut (2012–)

 | Entiset jäsenet
* Amen – kitara (1996–2022, alkuperäinen)
* G-Stealer – basso (1996–1999, alkuperäinen)
* Magnum – basso (1999–2002)
* Enary – kosketinsoittimet (1997–2005, alkuperäinen)
* Kalma – basso (2002–2005)
* Kita – rummut, laulu (2000–2010, alkuperäinen)
* Awa – kosketinsoittimet (2005–2012)
* OX – basso (2005–2019)
* Otus – rummut (2010–2012)

Väliaikaiset kiertuejäsenet
* The Drummer – rummut (2012)
* Nalle – koskettimet (2015, 2017)

 |

### Aikajana

Julkaisut
---------

*Pääartikkeli: Lordin julkaisut*
*Katso myös: Luettelo Lordin kappaleista*
### Albumit

Lordi on julkaissut yksitoista itsenäistä studioalbumia ja yhden seitsemän studioalbumin kokonaisuuden vuoteen 2023 mennessä. Yhtye äänitti ensimmäisen pitkäsoittonsa *Bend Over and Pray the Lord* vuosina 1997–1999, mutta albumi jäi Lordin silloisen levy-yhtiön mentyä konkurssiin. Sen alkuperäiset kappaleet julkaistiin vuonna 2012 *Scarchives Vol. 1* -kokoelmalla.

| Julkaistu | Albumi | TOP50/FIN |
| --- | --- | --- |
| 1. marraskuuta 2002 | *Get Heavy* | 3. |
| 14. huhtikuuta 2004 | *The Monsterican Dream* | 4. |
| 1. maaliskuuta 2006 | *The Arockalypse* | 1. |
| 29. lokakuuta 2008 | *Deadache* | 5. |
| 15. syyskuuta 2010 | *Babez for Breakfast* | 9. |
| 1. maaliskuuta 2013 | *To Beast or Not to Beast* | 8. |
| 31. lokakuuta 2014 | *Scare Force One* | 13. |
| 16. syyskuuta 2016 | *Monstereophonic – Theaterror vs. Demonarchy* | 10. |
| 25. toukokuuta 2018 | *Sexorcism* | 19. |
| 31. tammikuuta 2020 | *Killection* | 8. |
| 26. marraskuuta 2021 | *Lordiversity:
1. Skelectric Dinosaur
2. Superflytrap
3. The Masterbeast From The Moon
4. Abusement Park
5. Humanimals
6. Abracadaver
7. Spooky Sextravaganza Spectacular* | 15. |
| 31. maaliskuuta 2023 | *Screem Writers Guild* | 7. |

Oheistuotteet
-------------

*Katso myös: Lordin sarjakuvat*
Olvin vuosina 2006-2007 valmistama Lordi Cola.
Lordin oheistuotteiden suunnittelusta ja ulkonäöstä vastaa pääasiassa Mr. Lordi, joka on aina ollut halukas tuotteistamaan Lordia esikuvansa Kissin tavoin. Myös Hella on osallistunut oheistuotteiden suunnitteluun.

Yhtyeelle on vuodesta 2003 lähtien muodostunut perinteeksi julkaista tiettyjä oheistuotteita tietyin aikavälein, kuten vuosittainen Lordi-seinäkalenteri, "naamapaidat" jokaisesta yhtyeen jäsenestä aina uusien esiintymisasujen myötä sekä "kiertuepaita" ja -kirja kiertueen aikana. Lisäksi Lordi on julkaissut muun muassa plektroja, seinälippuja, tarroja, keräilykortteja, päähineitä, sarjakuvia, tupakansytyttimiä, kirjoja, virvoitusjuomia, postitustarvikkeita, toimistotarvekkeita ja ilotulitteita. Lordi Colaa myytiin aikanaan 1,5 miljoonaa litraa. Vuonna 2010 julkaistiin iPhonelle ja iPadille Lordi-aiheinen videopeli *Lordi The Game*. Nykyisin lähes kaikki Lordi-tuotteet ovat myynnissä vain Lordin konserteissa, mutta pieni osa on saatavilla Levykauppa Äx -verkkokaupassa ja Lordin omassa verkkokaupassa.

Lordi ilmoitti 31.10.2018, että Sextourcism-kiertueen myyntikojuihin on tulossa myyntiin rajoitettu erä Lordildo-nimeä kantavia vibraattoreja.

11. tammikuuta 2019 tuli myyntiin rajoitettu erä Lapin Panimon valmistamaa Lordi-olutta. Olut on amber lager -tyylinen vahvuudeltaan 5.2 %. Mr. Lordi on suunnitellut oluen etiketin, ja osassa pulloista on hänen nimikirjoituksensa.

Lähteet
-------

* Maria Jyrkäs, Mr. Lordi: *Lordiary*. Helsinki: Tammi, 2022. ISBN 978-952-0-43025-2.
* Jussi Ahlroth: *Mie oon Lordi*. Helsinki: WSOY, 2006. ISBN 978-951-0-32584-1.
* LordiOfficial Facebookissa

### Viitteet

1. ↑  Jussi Ahlroth: Kymmenen vuotta viisuvoitosta (toinen video) *Helsingin Sanomat*. Viitattu 22.5.2016.
2. 1 2  Petri Ikonen: Lordi: "Scarchives Vol. 1" *Metallimusiikki.net*.  13.2.2012. Viitattu 8.6.2012.
3. 1 2 3  Kultalevyhaku artistille Lordi IFPI.  Arkistoitu 24.9.2015. Viitattu 3.2.2011.
4. 1 2  Lordiary *suomalainen.com*. Viitattu 19.3.2022.
5. ↑  Petri Silas: Tomi Putaansuun haastattelu.  *Soundi*, Joulukuu, 2006. vsk, nro 12, s. 30.
6. ↑  Johanna Latvala: Mr. Lordi: "On surullista ajatella, kuinka moni suomalainen pitää meitä vitsinä" *savonsanomat.fi*.  11.05.2018.  Arkistoitu 11.5.2018. Viitattu 7.4.2019.
7. ↑  Ahlroth 2006, sivut 39-40
8. 1 2 3  Ahlroth 2006, sivut 38-39
9. ↑  Ahlroth 2006, sivu 40
10. ↑  Ahlroth 2006, sivut 45–47
11. ↑  Ahlroth 2006, s. 50
12. ↑  Ahlroth 2006, s. 53–56
13. ↑  Ahlroth 2006, s. 59–61
14. ↑  Ahlroth 2006, s. 74
15. ↑  Ahlroth 2006, s. 69
16. ↑  Ahlroth 2006, s. 61–65
17. ↑  Ahlroth 2006, s. 78–79
18. ↑  Ahlroth 2006, s. 85
19. ↑  Ahlroth 2006, s. 86–88
20. ↑  Ahlroth 2006, s. 89–92
21. ↑  Ahlroth 2006, s. 98
22. ↑  Ahlroth 2006, s. 99
23. ↑  Lordi – Ensimmäinen keikka *sue.fi*.  18.2.2008. Suezine Oy.  Arkistoitu 1.2.2014.
24. ↑  Maria Jyrkäs, Mr. Lordi 2022, s. 147
25. ↑  Ahlroth 2006, s. 121
26. ↑  Ahlroth 2006, s. 112–113
27. ↑  psyanide: Live: RMJ 19.06.2003, päälava, Rauma *MonsterDiscoHell.Com*.  2003.  Arkistoitu 29.9.2013. Viitattu 19.7.2012.
28. ↑  Ahlroth 2006, s. 124
29. 1 2  Ahlroth 2006, s. 128
30. ↑  Ahlroth 2006, s. 122
31. 1 2  Ahlroth 2006, s. 129
32. ↑  Alhroth 2006, s. 133–134
33. ↑  Ahlroth 2006, s. 139
34. ↑  Ahlroth 2006, sivut 147–148
35. ↑  Ahlroth 2006, sivut 153
36. ↑  Ahlroth 2006, sivut 166
37. ↑  Ahlroth 2006, sivut 157
38. ↑  Ahlroth 2006, sivut 161
39. ↑  Ahlroth 2006, s. 172–176
40. ↑  Maria Jyrkäs, Mr. Lordi 2022, s. 229
41. ↑  Johannes Ijäs: Isä Mitro tyytyväinen Lordin anteeksiantoon *Kotimaa.fi*.  24.5.2006.  Arkistoitu 2.11.2007. Viitattu 18.7.2012.
42. ↑  Jussi Ahlroth: Lehti: Lordi aiheutti Suomelle identiteettikriisin *Helsingin Sanomat*.  14.8.2006.  Arkistoitu 30.9.2007. Viitattu 15.9.2007.
43. ↑  Heikki Linnavirta: Da Vinci koodi ja saatanan Lordi *Karjalohjan seurakunta*.  2006.  Arkistoitu 2.11.2007. Viitattu 18.7.2012.
44. ↑  Heikki Linnavirta: ’Jesus is my Lord’ (sano ruottalainen) *Karjalohjan seurakunta*.  2006.  Arkistoitu 2.11.2007. Viitattu 18.7.2012.
45. ↑  Dan Panas: Kopplas ihop med bombdåd *Aftonbladet*.  19.4.2006. Viitattu 15.9.2007. (ruotsiksi)
46. ↑  Ahlroth 2006, s. 179
47. ↑  Oikeuskanne vireillä Lordia vastaan Ateenassa *Helsingin Sanomat*.  19.5.2006.  Arkistoitu 30.5.2006. Viitattu 17.9.2011.
48. ↑  Vuosiraportti (Arkistoitu – Internet Archive)
49. ↑  Ahlroth 2006, sivut 263
50. ↑  Lordi voitti Euroviisut ennätyspisteillä! *Stara*.  21.5.2012.  Arkistoitu 4.2.2014. Viitattu 18.7.2012.
51. ↑  Lordi palkitaan kansanjuhlassa Rovaniemellä *Rovaniemen kaupunki*.  6.6.2006.  Arkistoitu 27.9.2007. Viitattu 18.7.2012.
52. ↑  Lordi-yhtye villitsi Rovaniemen *Rovaniemen kaupunki*.  9.6.2006.  Arkistoitu 24.2.2008. Viitattu 18.7.2012.
53. ↑  Näin heidät palkitaan *Iltalehti*.  9.6.2012.  Arkistoitu 17.5.2012. Viitattu 18.7.2012.
54. ↑  Muistomerkit *Mäntsälän kunta*. Viitattu 18.7.2012.
55. ↑  Awa, Lordi *Suosikki.fi*.  18.12.2009. Viitattu 18.7.2012. [vanhentunut linkki]
56. ↑  Linux 2.6.17-rc5, a.k.a Lordi Rules
57. ↑  Kauppatorin kansanjuhla 2006 *Karaoke.fi*.  27.5.2006.  Arkistoitu 26.9.2013. Viitattu 18.7.2012.
58. ↑  Yhtyeen historia *MonsterDiscoHell.Com*.  Arkistoitu 12.3.2012. Viitattu 18.3.2012.
59. ↑  Olvi tuo markkinoille Lordi-limsan *Taloussanomat*.  10. elokuuta 2006.  Arkistoitu 19.11.2007. Viitattu 18.7.2012.
60. ↑  Halva pistää Lordilla suut makeiksi *Taloussanomat*.  19.10.2006. Viitattu 19.7.2012.
61. ↑  Timo Sormunen: Sampo tarjoaa Lordi-luottokortteja *Taloussanomat*.  14.9.2006.  Arkistoitu 28.10.2008.
62. ↑  Risto Pakarinen: Suomi voittoon!.  *Postia sinulle*, 4/2007. Artikkelin verkkoversio. Viitattu 18.7.2012.  (Arkistoitu – Internet Archive)
63. ↑  Lordin maski luovutettiin Vesa Keskiselle *Velj. Keskinen Oy*.  13.6.2006.  Arkistoitu 1.12.2008. Viitattu 15.9.2007.
64. ↑  KYLÄKAUPPIAS KESKINEN OSTI LORDIN MASKIN NÄYTTEILLE TUURIIN – TUOTTO YLEN HYVÄ –KERÄYKSEEN (Arkistoitu – Internet Archive)
65. ↑  Ahlroth 2006, s. 183
66. ↑  Lordin fanit tulistuivat 7 päivää -lehdelle *Helsingin Sanomat*.  25.5.2006.  Arkistoitu 23.6.2006. Viitattu 19.7.2012.
67. ↑  Esa Mäkinen: Lordi-nettiadressin nimet ovat valtaosin todellisia *Helsingin Sanomat*.  10.6.2006.  Arkistoitu 13.6.2006. Viitattu 15.9.2007.
68. ↑  Jaakko Kuivalainen, Petri Sajari: Olvi keskeytti mainoskampanjansa 7 päivää -lehdessä *Digitoday*.  26.5.2006.  Arkistoitu 22.5.2013. Viitattu 15.5.2008.
69. ↑  Jaakko Kuivalainen: Seiska ja Katso pyytävät Lordilta anteeksi *IT-viikko*.  26.5.2006.  Arkistoitu 28.9.2013. Viitattu 19.7.2012.
70. 1 2 3 4 5 6  Keikat *MonsterDiscoHell.Com*.  Arkistoitu 27.9.2013. Viitattu 19.7.2012.
71. ↑  Jari Tomppo: Lordi: Bringing Back the Balls to Stockholm 06 -arvostelu *FilmiFIN*.  11.4.2007.  Arkistoitu 6.6.2014. Viitattu 19.7.2012.
72. ↑  Hemitys: Euroopan kiertue purkissa *MonsterDiscoHell.Com*.  1.11.2006.  Arkistoitu 27.2.2012. Viitattu 19.7.2012.
73. ↑  Lordi performs at MTV Europe Music Awards: Photos available *Blabbermouth.net*.  3.11.2006. Viitattu 19.7.2012. (englanniksi)[vanhentunut linkki]
74. ↑  Ahlroth 2006, s. 194
75. ↑  Lordille hirmuinen kasa Femma-ehdokkuuksia *yle.fi*.  13.2.2007. Viitattu 19.9.2022.
76. ↑  Arkisto 2006 *Emma-gaala*.  Arkistoitu 10.7.2012. Viitattu 19.7.2012.
77. 1 2  Juha Itkonen: Työn raskaan raataja *Apu*.  10.5.2007.  Arkistoitu 27.9.2007. Viitattu 19.7.2012.
78. ↑  Niku Hooli: Lordille ryöppysi haukkuja *Ilta-Sanomat*.  21.8.2007.  Arkistoitu 23.8.2007. Viitattu 2.10.2007.
79. 1 2  Lordi: Ozzy lyö vetoa kuolemastamme *MTV3*.  28.8.2007.  Arkistoitu 19.6.2008. Viitattu 23.7.2012.
80. ↑  Iida Kantola: Uutuuskirja paljastaa, miten järkyttävällä tavalla Lordin Amerikan-valloitus meni pieleen – raju rahariita johti velkahelvettiin *is.fi*.  13.9.2022.  Arkistoitu 13.9.2022. Viitattu 13.9.2022.
81. ↑  Lordi mukana Type O Negativen kiertueella *Mesta.net*.  2007.  Arkistoitu 7.3.2012. Viitattu 2.10.2007.
82. ↑  Merja Asikainen: Lordin manageria ammuttiin! *Ilta-Sanomat*.  29.10.2007.  Arkistoitu 29.10.2007. Viitattu 29.10.2007.
83. ↑  Lordi-elokuvassa mahdollisuus markkinointipaketiksi  11.2.2008. Kaleva.  Arkistoitu 24.11.2007. Viitattu 11.2.2008.
84. ↑  Dark Floors Solar Films. Viitattu 11.2.2008. [vanhentunut linkki]
85. ↑  Dark Floors Solar Films.  Arkistoitu 19.3.2007. Viitattu 11.2.2008. (englanniksi)
86. ↑  Lordin elokuvan toinen ensi-ilta Oulussa  21.12.2007. Kaleva. Viitattu 21.12.2007. [vanhentunut linkki]
87. ↑  *Dark Floorsin* elokuva-arvosteluja (Arkistoitu – Internet Archive)
88. ↑  Dark Floorsin arvostelu  5.2.2008. Kaista.  Arkistoitu 6.2.2008. Viitattu 5.2.2008.
89. ↑  Dark Floorsin arvostelu  5.2.2008. Elitisti. Viitattu 5.2.2008.
90. ↑  Dark Floors -elokuva myyty jo useisiin maihin ulkomailla  18.2.2008. Filminääri.  Arkistoitu 13.3.2008. Viitattu 18.2.2008.
91. ↑  Dark Floors floppasi - Selin ei hermoile  18.2.2008. MTV3 Viihdeuutiset. Viitattu 18.2.2008.
92. 1 2  Lordin uusi albumi ilmestyy lokakuussa  18.6.2008. Iltalehti.  Arkistoitu 18.6.2008. Viitattu 18.6.2008.
93. 1 2  Lordin uusi albumi on nimeltään Deadache  18.8.2008. Sony BMG Finland.  Arkistoitu 24.9.2015. Viitattu 18.8.2008.
94. ↑  Lordilta uusi levy lokakuussa  18.6.2008. Sony BMG Finland. Viitattu 16.8.2008.
95. ↑
96. ↑  Maria Jyrkäs, Mr. Lordi 2022, s. 405
97. ↑  Maria Jyrkäs, Mr. Lordi 2022, s. 400
98. ↑  Lordin kauhuelokuvan kuvaukset valmiit  28.9.2007. YLE. Viitattu 2.10.2007. [vanhentunut linkki]
99. ↑  Lordi sai uudet kasvot!  28.8.2008. Iltalehti.  Arkistoitu 30.8.2008. Viitattu 28.8.2008.
100. ↑  Lordilla kivinen tie  20.10.2008. Kauppalehti.  Arkistoitu 24.12.2013. Viitattu 21.10.2008.
101. ↑  Lordi tuloksestaan: Tappiot on nyt katettu  21.10.2008. Kauppalehti.  Arkistoitu 22.10.2008. Viitattu 21.10.2008.
102. ↑  Euroviisuvoitto uuvutti Lordin  21.10.2008. Iltalehti.  Arkistoitu 22.10.2008. Viitattu 21.10.2008.
103. ↑  Lordille kutsu Conan O’Brienilta!  21.10.2008. Iltalehti.  Arkistoitu 22.10.2008. Viitattu 21.10.2008.
104. ↑  Conan markkinoi taas Suomea ja Lordia  7.11.2008. Iltalehti.  Arkistoitu 10.11.2008. Viitattu 8.11.2008.
105. ↑  Lordin uusi levy floppasi rankasti  13.11.2008. MTV3. Viitattu 13.11.2008.  [vanhentunut linkki]
106. ↑  Lisätietoa tulevasta materiaalista[vanhentunut linkki]
107. ↑  Lordin uusi levy: Entistäkin kasarihenkisempää *Voice.fi*.  4.8.2010.  Arkistoitu 21.11.2016.
108. ↑  LorDiary, studio diary 2010
109. ↑  New song This Is Heavy Metal
110. ↑  Lordi documentary on SVT Part 4 - Videon teko
111. ↑  Mr Lordi taidemaalarina Yle TV1. 14.10.2011.
112. ↑  Lordin uudella levyllä karmea kansi, katso MTV3. 13.9.2010.
113. ↑  Lordista videopeli (Arkistoitu – Internet Archive)
114. 1 2  Lokakuun 2010 Lordi-uutiset[vanhentunut linkki]
115. ↑  Maria Jyrkäs, Mr. Lordi 2022, s. 478
116. ↑  Lordi jää pois Kuorosota-lähetyksestä *Yle Uutiset*.  23.11.2011.  Arkistoitu 28.10.2014.
117. ↑  Mr. Lordi Kuorosotaan
118. ↑  Markus Striegl & Amen (Lordi) - Weil alles anders ist LIVE
119. 1 2  Kuollut muusikko oli Lordin rumpali – Yhtye suree  15.2.2012. Ilta-Sanomat.  Arkistoitu 15.2.2012. Viitattu 15.2.2012.
120. ↑  Lordille uusi rumpali  25.4.2012. MTV3. Viitattu 5.5.2012.
121. 1 2  Sue 3/2013, sivut 34–35
122. ↑  Maria Jyrkäs, Mr. Lordi 2022, s. 532
123. ↑  Maria Jyrkäs, Mr. Lordi 2022, s. 533
124. ↑  Lordin kosketinsoittaja jättää bändin.  *Iltalehti*, 25.7.2012.  Iltalehti www =
125. ↑  Rämö, Aurora: Lordin jättävän Awan seuraaja on myös nainen.  *NYT*, 25.7.2012. Artikkelin verkkoversio. Viitattu 25.7.2012.
126. ↑  Lordi tuo Rock 'n' Rollo -kuoronsa lavalle 10 v-juhlakeikalla *iltasanomat.fi*.  Arkistoitu 14.11.2012. Viitattu 9.7.2012.
127. ↑  Martti Servo & Mr. Lordi @ Simerock YouTube. Viitattu 7.1.2013.
128. ↑  Lordi’s new members are Mana and Hella – new album To Beast Or Not To Beast *lordi.fi*.  Arkistoitu 30.12.2012. Viitattu 4.2.2013.
129. ↑  Album release dates *lordi.fi*.  Arkistoitu 24.1.2013. Viitattu 4.2.2013.
130. ↑  Lordi studioon syyskuussa *metallimusiikki.net*. Viitattu 29.5.2012.
131. ↑  Vehkaoja, Mikael: Lordi suurten menetysten jälkeen.  *Seura*, 15.11.2012, 2012. vsk, nro 46, s. 30.  Otavamedia Oy.
132. ↑  Lordi will be performing live on German TV on March 2 *lordi.fi*.  Arkistoitu 18.3.2013. Viitattu 17.6.2013.
133. ↑  Lordi will perform at Irish Eurovision final *lordi.fi*.  Arkistoitu 2.1.2014. Viitattu 17.6.2013.
134. ↑   (Arkistoitu – Internet Archive)
135. ↑
136. ↑  Itä-Savo: The other side of Lordi *esv-karkimedia.thirdpresence.com*.  Arkistoitu 14.7.2014. Viitattu 29.6.2014.
137. ↑  Amenilla kävi käry Saksanmaalla  8.6.2014. Mäntsälän Sanomat.  Arkistoitu 25.7.2014. Viitattu 16.7.2014.
138. ↑   VLMedia ja Illume aloittivat yhteistyön: uusi Lordi-leffa tulee syksyllä
139. ↑   (Arkistoitu – Internet Archive)
140. ↑   (Arkistoitu – Internet Archive) Mr Lordi: "Meillä on salainen tehtävä Saksassa"
141. ↑
142. ↑
143. ↑  Little news from Hella  21.2.2015. LORDI Army.  Arkistoitu 28.5.2015. Viitattu 26.4.2015.
144. ↑  Lordi performs Hard Rock Hallelujah tonight  31.3.2015. LORDI Army. Viitattu 27.4.2015.
145. ↑  Hella's greetings  17.5.2015. LORDI Army. Viitattu 17.5.2015.
146. ↑  UMK lähti terävästi käyntiin: Lordi sahasi Krista Siegfridsin vatsan auki lavalla  27.2.2016. Ilta-Sanomat. Viitattu 7.5.2023.
147. ↑  Lordin näyttely Helsingissä koko kesän – kuvat avajaisista  21.06.2016. Metropoli. Viitattu 7.5.2023.
148. ↑  Hätinen, Jukka: 10 vuotta Hard Rock Hallelujah’sta! Lordi, Katatonia ja pari muuta Tuskaan *Inferno*.  30.10.2015.
149. ↑  Ahlroth, Jussi: Lordi valloitti Tuska-festivaalin – kymmenen vuotta Euroviisu-voitosta *Helsingin Sanomat*.  2.7.2016. Viitattu 7.5.2023.
150. ↑
151. ↑
152. ↑   (Arkistoitu – Internet Archive)
153. ↑
154. ↑
155. ↑
156. ↑   (Arkistoitu – Internet Archive)
157. ↑   (Arkistoitu – Internet Archive)
158. ↑  Maria Jyrkäs, Mr. Lordi 2022, s. 664
159. ↑
160. ↑
161. ↑
162. ↑  Dream Theater ja Within Temptation tulevat Rockfestiin – esiintyjälista on nyt valmis *helsinginuutiset.fi*.  25.3.2019. Viitattu 6.4.2019.
163. ↑  Lordin pitkäaikainen basisti on päättänyt jättää yhtyeen *14.3.2019*. Viitattu 14.3.2019.
164. ↑  Saku Schildt: Beast in Black ja Lordi yhdistävät voimansa: jäähallikeikka joulukuussa Helsingissä! *soundi.fi*.  20.5.2019. Viitattu 21.5.2019.
165. ↑  Kissin Paul Stanleyn kanssa jo 1980-luvulla ystävystynyt muusikko tekee nyt yhteistyötä Lordin kanssa – "Pidän kutsua kunniana" *helsinginuutiset.fi*.  1.4.2019. Viitattu 6.4.2019.
166. ↑  Risto Koskinen: Lordin uusi fiktiivinen kokoelmalevy vie bändin 70-luvulle asti – "Tyylillisesti ammutaan aika laajalla haulikolla" *yle.fi*.  18.7.2019. Viitattu 18.7.2019.
167. ↑  Jaakko Nygård: Hirviöt ovat pian taas keskuudessamme: Lordilta uusi albumi tammikuussa *kaaoszine.fi*.  28.09.2019. Viitattu 28.9.2019.
168. ↑  Vesa Siltanen: Lordi tekee uuden levynsä tiimoilta harvinaisen pitkän Suomen-kiertueen  18.11.2019. Soundi. Viitattu 20.11.2019.
169. ↑  {{Verkkoviite | Osoite =  | Nimeke = Lordi tarjoaa suoratoistospektaakkelin – kolmetuntisen nettikeikan settilistan päättävät fanit | Tekijä = Vesa Siltanen | Tiedostomuoto = | Selite = | Julkaisu = Inferno | Ajankohta = 15.4.2020 | Julkaisupaikka = | Julkaisija = | Viitattu = 19.5.2020 | Kieli = }
170. ↑  Samuel Järvinen: Lordin massiivinen virtuaalikonsertti ei sujunut täysin ongelmitta: lähetys joutui palvelunestohyökkäyksen kohteeksi *kaaoszine.fi*.  23.05.2020. Viitattu 23.5.2020.
171. ↑  Anna-Maija Lippu: Yllätyspaljastus: Lordi palaa Euroviisuihin! *iltalehti.fi*.  25.03.2021. Viitattu 27.3.2021.
172. ↑  Iiro Myllymäki: Lordi teki huiman seitsemän albumin projektin, mutta ennätys meni viime metreillä sivu suun - "Vähän v\*tuttaa"  26.11.2021. Voice. Viitattu 7.5.2023.
173. ↑  J.A. Kaunisto: Lordi goes ABBA - uskomaton näyte bändin tulevalta mammuttijulkaisulta *v2.fi*.  20.8.2021. Viitattu 20.8.2021.
174. ↑  Timo Isoaho: Hyppää Lordin hurjan kummitusjunan kyytiin – Tarjolla uusi musiikkivideo Borderline!  24.10.2021. Soundi. Viitattu 7.5.2023.
175. ↑  Vesa Siltanen: Lordiversity olisi päässyt ennätystenkirjoihin – Tunnustuksesta olisi kuitenkin joutunut maksamaan pitkän pennin, sanoo Mr. Lordi *soundi.fi*.  29.10.2021. Viitattu 6.3.2023.
176. ↑  Satu Haiko: Mr. Lordi Kaaoszinelle massiivisesta tulevasta seitsemän albumin julkaisusta: "Kaikki sanoi, että eihän tuollaista voi tehdä. Olihan se mahdollista, eikä tehnyt edes tiukkaa." *kaaoszine.fi*.  14.06.2021. Viitattu 20.8.2021.
177. ↑  Lordin pitkäaikainen kitaristi Jussi "Amen" Sydänmaa jättää yhtyeen: "Sydämeni ei ole koskaan ollut niin raskas kuin tänään" *kaaoszine.fi*. Viitattu 6.5.2022.
178. ↑  Siltanen, Vesa: Lordin pitkäaikainen kitaristi Amen ei jatka enää bändissä – "Henkinen paine kävi liian suureksi". *Inferno*, 9.5.2022. (englanniksi)
179. ↑  Lordi paljasti Amenin korvaajan nimen ja hirviöasun *kaaoszine.fi*. Viitattu 30.5.2022.
180. ↑  LORDI – sign to Atomic Fire Records; new album scheduled for Spring 2023 release! *label.atomicfire-records.com*. Viitattu 21.11.2022.
181. ↑  "Jotkut eivät tule koskaan myöntämään, että olemme hyviä jossain eikä tämä ole joku vitsibändi" – haastattelussa Lordi *Inferno.fi*.  19.5.2023. Viitattu 26.10.2023.
182. ↑  Samuel Järvinen: Lordi julkaisi uuden kappaleen "Lucyfer Prime Evil" tulevalta albumiltaan (Kaaoszine) *kaaoszine.fi*.  27.1.2023. Viitattu 28.1.2023.
183. ↑  Suomen Virallinen Lista *Musiikkituottajat*. Viitattu 7.8.2023.
184. ↑  Suomen Virallinen Lista *Musiikkituottajat*. Viitattu 7.8.2023.
185. ↑  Screem Writers Guild by Lordi - Music Charts *acharts.co*. Viitattu 7.8.2023.
186. ↑  UNLIVING PICTOUR SHOW ‘24 ANNOUNCED FOR THIS SPRING *MonsterDiscoHell*. Viitattu 22.3.2024.
187. ↑  Haastattelut: Lordi  2010. Imperiumi. Viitattu 21.7.2014.
188. ↑  Ahlroth 2006, s. 167–169.
189. ↑  Ahlroth 2006, sivu 152
190. ↑  Lordi Interview:Tästä on Lordin puvut tehty! 2013
191. ↑  Lordi - band (Arkistoitu – Internet Archive)
192. ↑   (Arkistoitu – Internet Archive)
193. ↑  Mr. Lordi's first art exhibition, interview (2009) *youtube.com*.  8. elokuuta 2009. Viitattu 3.2.2014.
194. ↑  Chaos Tube: Mr. Lordi @ Kuorosota 2011 *youtube.com*.  6. syyskuuta 2011. Viitattu 2. kesäkuuta 2012.
195. ↑  Ahlroth 2006, sivut 184–185.
196. 1 2  Ahlroth 2006, s. 238.
197. ↑  Petri Silas: Tomi Putaansuun haastattelu.  *Soundi*, Joulukuu, 2006. vsk, nro 12, s. 31.
198. 1 2  Stage show LORDI Army. Viitattu 27.11.2012.
199. ↑  Stage show LORDI Army. Viitattu 27.11.2012.
200. ↑  Lordi söi lapsia lavalla - lapsiyleisö itki! *Ilta-Sanomat*.  24.04.2009.  Arkistoitu 9.11.2011. Viitattu 15.9.2011.
201. 1 2  Mr. Lordi kommentoi kohuesiintymistä: "Olemme verta ja suolenpätkiä!" *Voice Musiikkiuutiset*.  24.4.2009.  Arkistoitu 22.5.2014. Viitattu 15.9.2011.
202. ↑  LORDI Frontman: 'We Have Absolutely Nothing To Do With Satanism' Blabbermouth.net. 2.6.2006. Viitattu 7.6.2016.
203. 1 2  Näin Lordi syntyi  24.5.2006. Iltalehti.  Arkistoitu 21.10.2013. Viitattu 15.9.2007.
204. 1 2  Lordin virallinen kotisivu *lordi.fi*. Viitattu 15.9.2007.
205. ↑  Tilastot: Lordi *ifpi.fi*. Viitattu 11.5.2019.
206. ↑  Ahlroth 2006, s. 228–233.
207. 1 2  Rokkikauppa: Lordi *rokkikauppa.com*. Viitattu 14.7.2013.
208. ↑  Lordi Vanilla Cola Olvi.  Arkistoitu 10.5.2007. Viitattu 15.5.2008.
209. ↑  marmai.fi *marmai.fi*. Viitattu 4.4.2014.
210. ↑  Lordi the game nyt myös iPad-laitteisiin *sonymusic.fi*.  [vanhentunut linkki]
211. ↑  SF1 merchandise - exclusively on the tour!  10.2.2015. LORDI Army.  Arkistoitu 28.5.2015. Viitattu 5.5.2015.
212. ↑  Official Lordi Web-Shop  27.5.2015. LORDI Army. Viitattu 28.5.2015.
213. ↑  Nyt tulee Lordi-dildo! Lordi esittelee pakkausta innoissaan: "Varautukaa"  3.11.2018. iltalehti.fi. Viitattu 4.11.2018.
214. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Lordi**.
* Lordin virallinen kotisivu. (englanniksi)
* Lordi Army (Arkistoitu – Internet Archive). (englanniksi)
* Tuotanto ruodinnassa: Lordi KaaosZine.
* Ylen Elävä arkisto: Lordi rokkasi Suomelle euroviisuvoiton 2006

Lordi

| 
* Mr. Lordi
* Kone
* Hiisi
* Hella
* Mana

 |
| --- |
| 
* G-Stealer
* Magnum
* Enary
* Kalma
* Kita
* Otus
* Awa
* OX
* Amen

 |

|  |  |
| --- | --- |
| Albumit | 
* *Get Heavy*
* *The Monsterican Dream*
* *The Arockalypse*
* *Deadache*
* *Babez for Breakfast*
* *To Beast Or Not To Beast*
* *Scare Force One*
* *Monstereophonic – Theaterror vs. Demonarchy*
* *Sexorcism*
* *Killection*
* *Lordiversity*
* *Screem Writers Guild*

 |
| Kokoelmat | 
* *The Monster Show*
* *Famous Five* (EP)
* *Zombilation*
* *Scarchives Vol. 1*

 |
| Singlet | 
* *Would You Love a Monsterman?*
* *Devil Is a Loser*
* *My Heaven Is Your Hell*
* *Blood Red Sandman*
* *Hard Rock Hallelujah*
* *Who's Your Daddy?*
* *Would You Love a Monsterman 2006*
* *It Snows in Hell*
* *They Only Come Out at Night*
* *Beast Loose in Paradise*
* *Bite It Like a Bulldog*
* *Deadache*
* *This Is Heavy Metal*
* *Rock Police*
* *The Riff*
* *Nailed by the Hammer of Frankenstein*
* *Hug You Hardcore*
* *Your Tongue’s Got the Cat*
* *Naked in My Cellar*
* *Shake the Baby Silent*
* *I Dug a Hole in the Yard for You*
* *Like A Bee To The Honey*
* *Believe Me*
* *Abracadaver*
* *Borderline*
* *Merry Blah Blah Blah*
* *Demon Supreme*
* *Day Off Of The Devil*
* *Spear Of The Romans*
* *Reel Monsters*
* *Hard Rock Hallelujah* (Feat. Bürger Lars Dietrich)
* *Lucyfer Prime Evil*
* *Thing in the Cage*

 |
| DVD:t | 
* *Market Square Massacre*
* *Bringing Back the Balls to Stockholm 2006*
* *Recordead Live – Sextourcism in Z7*

 |
| Elokuvat | 
* *The Kin*
* *Dark Floors*

 |
| Kirjat | 
* *Mie oon Lordi*
* *Songs for the Rockoning Day*
* *Lordiary*

 |
| Varhaistuotanto | *Bend Over and Pray the Lord* |
| Muuta | 
* Lordin aukio
* Lordi’s Rocktaurant
* *Bringing Back the Balls to Rock*
* Diskografia
* Kappaleluettelo
* Hahmokuvaukset

 |



|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomen euroviisuedustajat |
| --- |
|  |
| 1960-luku | * Laila Kinnunen
* Marion Rung
* Laila Halme
* Lasse Mårtenson
* Viktor Klimenko
* Ann-Christine
* Fredi
* Kristina Hautala
* Jarkko ja Laura
 | Suomen Euroviisulogo |
|  |
| 1970-luku | * ~~1970~~
* Markku Aro & Koivistolaiset
* Päivi Paunu & Kim Floor
* Marion Rung
* Carita Holmström
* Pihasoittajat
* Fredi & The Friends
* Monica Aspelund
* Seija Simola
* Katri Helena
 |
|  |
| 1980-luku | * Vesa-Matti Loiri
* Riki Sorsa
* Kojo
* Ami Aspelund
* Kirka
* Sonja Lumme
* Kari Kuivalainen
* Vicky Rosti & Boulevard
* Boulevard
* Anneli Saaristo
 |
|  |
| 1990-luku | * Beat
* Kaija Kärkinen
* Pave Maijanen
* Katri Helena
* CatCat
* ~~1995~~
* Jasmine
* ~~1997~~
* Edea
* ~~1999~~
 |
|  |
| 2000-luku | * Nina Åström
* ~~2001~~
* Laura Voutilainen
* ~~2003~~
* Jari Sillanpää
* Geir Rönning
* Lordi
* Hanna Pakarinen
* Teräsbetoni
* Waldo’s People
 |
|  |
| 2010-luku | * Kuunkuiskaajat
* Paradise Oskar
* Pernilla Karlsson
* Krista Siegfrids
* Softengine
* Pertti Kurikan Nimipäivät
* Sandhja
* Norma John
* Saara Aalto
* Darude feat. Sebastian Rejman
 |
|  |
| 2020-luku | * ~~Aksel Kankaanranta~~
* Blind Channel
* The Rasmus
* Käärijä
* Windows95man feat. Henri Piispanen
 |
|  |
| Yliviivattu vuosiluku tarkoittaa, että Suomi ei osallistunut kilpailuun kyseisenä vuonna. |

 |

Eurovision laulukilpailun voittajat

|  |  |
| --- | --- |
| 1950–luku | 
* 1956: Lys Assia
* 1957: Corry Brokken
* 1958: André Claveau
* 1959: Teddy Scholten

 |
| 1960–luku | 
* 1960: Jacqueline Boyer
* 1961: Jean-Claude Pascal
* 1962: Isabelle Aubret
* 1963: Grethe & Jørgen Ingmann
* 1964: Gigliola Cinquetti
* 1965: France Gall
* 1966: Udo Jürgens
* 1967: Sandie Shaw
* 1968: Massiel
* 1969: Frida Boccara · Lenny Kuhr · Lulu · Salomé

 |
| 1970–luku | 
* 1970: Dana
* 1971: Séverine
* 1972: Vicky Leandros
* 1973: Anne-Marie David
* 1974: Abba
* 1975: Teach-In
* 1976: Brotherhood of Man
* 1977: Marie Myriam
* 1978: Izhar Cohen / Alphabeta
* 1979: Gali Atari / Milk & Honey

 |
| 1980–luku | 
* 1980: Johnny Logan
* 1981: Bucks Fizz
* 1982: Nicole
* 1983: Corinne Hermès
* 1984: Herreys
* 1985: Bobbysocks
* 1986: Sandra Kim
* 1987: Johnny Logan
* 1988: Céline Dion
* 1980: Riva

 |
| 1990–luku | 
* 1990: Toto Cutugno
* 1991: Carola
* 1992: Linda Martin
* 1993: Niamh Kavanagh
* 1994: Paul Harrington / Charlie McGettigan
* 1995: Secret Garden
* 1996: Eimear Quinn
* 1997: Katrina and the Waves
* 1998: Dana International
* 1999: Charlotte Nilsson

 |
| 2000–luku | 
* 2000: Olsen Brothers
* 2001: Tanel Padar / Dave Benton / 2XL
* 2002: Marie N
* 2003: Sertab Erener
* 2004: Ruslana
* 2005: Elena Paparizou
* 2006: Lordi
* 2007: Marija Šerifović
* 2008: Dima Bilan
* 2009: Alexander Rybak

 |
| 2010–luku | 
* 2010: Lena
* 2011: Ell & Nikki
* 2012: Loreen
* 2013: Emmelie de Forest
* 2014: Conchita Wurst
* 2015: Måns Zelmerlöw
* 2016: Jamala
* 2017: Salvador Sobral
* 2018: Netta Barzilai
* 2019: Duncan Laurence

 |
| 2020–luku | 
* 2020: Ei järjestetty
* 2021: Måneskin
* 2022: Kalush Orchestra
* 2023: Loreen

 |